text:
Mavidiyo pa JW.ORG
Onani mavidiyo athu omwe ali pawebusaitiyi potengera mitu. Onerani kapena koperani mavidiyo okhala ndi nkhani za m’Baibulo, omwe ndi othandiza mabanja, achinyamata ndiponso ana. Komanso pali mavidiyo ena okhala ndi nkhani zokhudza Mboni za Yehova.
NTCHITO ZOMANGAMANGA
Mmene Ntchito Yomanga Ikuyendera ku Warwick #1
Ntchito ikuyenda bwino ku Warwick, m’dera la New York, pamalo amene adzakhale likulu la Mboni za Yehova padziko lonse. Tamvani zimene anthu ena a Mboni amene anadzipereka n’kugwira nawo ntchitoyi anena zokhudza ntchitoyi.
MISONKHANO IKULUIKULU
Msonkhano Wapadera ku Ireland
A Mboni za Yehova ku Dublin m’dziko la Ireland, analandira alendo ochokera m’mayiko ena amene anabwera ku Msonkhano Wapadera wa mu 2012, umene unali ndi mutu wakuti ‘Tetezani Mtima Wanu!’ Onani zimene ena ananena zokhudza msonkhano umenewu.
MISONKHANO IKULUIKULU
Msonkhano Wapadera ku Israel
Mgwirizano wochititsa chidwi wa anthu ochokera m’mayiko osiyanasiyana unaonekera mu 2012 ku Tel Aviv, m’dziko limene kwa zaka zambiri, anthu akhala akudana chifukwa chosiyana mitundu ndi zipembedzo.
NTCHITO YOFALITSA MABUKU
Makina Ogometsa
Onani mmene makina ogometsawa amasindikizira mabuku, kuwadula, kuwasanja, kuwawerenga ndiponso kuwalongedza.
KUTHANDIZA ENA
Zinthu Zinayamba Kuyenda Bwino
Donald, yemwe anali mkaidi, akufotokoza mmene kuphunzira Baibulo kwamuthandizira kuti adziwe Mulungu, kwasinthira moyo wake komanso mmene kwamuthandizira kuti akhale mwamuna wabwino.
NTCHITO YOFALITSA MABUKU
Amabwera Kudzaimba Nyimbo
Kwa zaka zoposa 40, anthu oimba ochokera m’madera osiyanasiyana padziko lapansili akhala akusangalala ndi mwayi wokhala m’gulu lapadera loimba nyimbo.
ZIMENE ZILIPO-MAVIDIYO AATALI
Mwana Wolowerera
ZIMENE ZILIPO-MAVIDIYO AATALI
Zimene Achinyamata Amafunsa—Kodi Ndingapeze Bwanji Anzanga Abwino?
MAFUNSO OFUNSIDWA KAWIRIKAWIRI
Kavidiyo: Kodi Mboni za Yehova Zimapeza Bwanji Ndalama Zoyendetsera Ntchito Yawo?
Onerani kavidiyo kuti mudziwe mmene ntchito yathu imayendera komanso kumene kumachokera ndalama zoyendetsera ntchitoyi padziko lonse.
MISONKHANO IKULUIKULU
Kavidiyo: Misonkhano Yapachaka ya Mboni za Yehova
Onerani kavidiyo kano kuti mudziwe chifukwa chake anthu mamiliyoni ambirimbiri amafika pamisonkhanoyi.


c: text/html

text:
N’chifukwa Chiyani Simupita Kunkhondo?
A Mboni za Yehova sapita kunkhondo chifukwa cha zifukwa zotsatirazi:
Timamvera Mulungu. Baibulo limati atumiki a Mulungu “adzasula malupanga awo kuti akhale makasu a pulawo,” ndiponso kuti “sadzaphunziranso nkhondo.”—Yesaya 2:4.
Timamvera Yesu. Pa nthawi ina, Yesu anauza mtumwi Petulo kuti: “Bwezera lupanga lako m’chimake, pakuti onse ogwira lupanga adzafa ndi lupanga.” (Mateyu 26:52) Apa Yesu anasonyeza kuti otsatira ake sayenera kumenya nkhondo.
Ophunzira a Yesu amamvera lamulo limene Yesuyo anawapatsa lakuti asakhale “mbali ya dziko,” kutanthauza kuti asamalowerere ngakhale pang’ono m’nkhani zandale kapena nkhondo. (Yohane 17:16) A Mboni za Yehova sachita zionetsero potsutsana ndi magulu amene asankha kumenya nkhondo ndiponso salimbana ndi anthu amene asankha kulowa usilikali.
Timakonda ena. Yesu analamula ophunzira ake kuti ‘azikondana.’ (Yohane 13:34, 35) Choncho ophunzirawo anapanga ubale wapadziko lonse ndipo palibe amene angatenge zida n’kuyamba kuchita nkhondo ndi m’bale wake kapena mlongo wake.—1 Yohane 3:10-12.
Timatsanzira Akhristu oyambirira. Buku lina linati: “Otsatira a Yesu oyambirira ankakana kupita kunkhondo chifukwa . . . ankadziwa kuti kumenya nkhondo n’kosagwirizana ndi chikondi chimene Yesu anawasonyeza komanso zimene anawaphunzitsa kuti azikonda ngakhale adani awo.” (Encyclopedia of Religion and War) Ponena za ophunzira a Yesu oyambirirawa, katswiri wina wa ku Germany, wamaphunziro a Baibulo, dzina lake Peter Meinhold anati: “Zinali zosatheka kuti munthu akhale Mkhristu pa nthawi imodzimodziyo n’kukhalanso msilikali.”
Ndife nzika zodalirika
A Mboni za Yehova ndi nzika zothandiza kwambiri m’dera limene akukhala ndipo si anthu amene angaopseze chitetezo cha mayiko amene akukhala. Timalemekeza olamulira, potsatira malamulo a m’Baibulo awo:
“Munthu aliyense azimvera olamulira akuluakulu.”—Aroma 13:1.
“Perekani zinthu za Kaisara kwa Kaisara, koma za Mulungu, kwa Mulungu.”—Mateyu 22:21.
Choncho timamvera malamulo, timapereka misonkho ndiponso timagwirizana ndi zimene boma likuchita pofuna kuthandiza anthu ake.

robotstxt: allowed

filter: keep


text:
Zida za moto zidapha mwana ndikuvulaza ena.
- Kulongosola
- Gulu la zinthu: Nkhani
- Owona: 56
Zida za moto zidapha mwana ndikuvulaza ena.
News pepala ya SANA yalemba kuti zida za moto zomwe zidaponyedwa ndi gulu lowukira mdziko za Syria munzinda wa Damascus zidapha mwana ndikuvulaza ena okwana 41 pa sukulu ya Bab Touma ndi Al-Duwaila munzida wa Damascus dzulo lachiwiri pa 15 April 2014.
Chida choyamba chidaponyedwa pasukulu ya Bab Touma ndikupha mwana mmodzi ndikuvulaza ena okwana 36 pomwe chida china chidaponyedwa pa sukulu ya Al-Duwaila ndikuvulaza ana okwana asanu.
Gulu lowukirali lidalanda malo ena mudzinda wa Damascus komwe akhala akuchita ziwembu zosiyana siyana mmadera ena pophulitsa zida za moto zimenezi. Zomwe zidachititsa kuti anthu ambiri aphedwe mpaka mnyamata wina osewera mpira otchedwa Tarek Ghrair.


text:
Mavidiyo pa JW.ORG
Onani mavidiyo athu omwe ali pawebusaitiyi potengera mitu. Onerani kapena koperani mavidiyo okhala ndi nkhani za m’Baibulo, omwe ndi othandiza mabanja, achinyamata ndiponso ana. Komanso pali mavidiyo ena okhala ndi nkhani zokhudza Mboni za Yehova.
PADZIKO LONSE
Akatswiri Akufotokoza Zokhudza Ufulu Umene Munthu Ali Nawo, Wokana Kulowa Usilikali
Mayiko ambiri akuona kuti munthu ali ndi ufulu wokana kulowa usilikali. Mvetserani zimene akatswiri odziwa za ufulu wachibadwidwe akunena zoti nthawi yakwana yoti anthu padziko lonse ayambe kulemekeza ufulu wa anthu omwe akana kulowa usilikali.
NTCHITO YOFALITSA MABUKU
Tapatsidwa Ntchito Yomasulira “Mawu Opatulika a Mulungu”
—Aroma 3:2
Kwa zaka zambiri, a Mboni za Yehova akhala akugwiritsira ntchito Mabaibulo osiyanasiyana. Koma n’chifukwa chiyani anaganiza zomasulira Baibulo m’Chingelezi chimene anthu amalankhula masiku ano?
NTCHITO ZOMANGAMANGA
Ntchito Yomanga Nyumba za Ufumu M’madera a Kumidzi
Onani mmene magulu okwana 5 a anthu ongodzipereka ankagwirira ntchito kuti amange Nyumba za Ufumu ziwiri m’masiku 28 okha.
KUTHANDIZA ENA
Chikhulupiriro Chinathandiza Kwambiri Anthu Omwe Anakhudzidwa ndi Mvula Yamkuntho ku Philippines
Anthu opulumuka akufotokoza zimene zinachitika pa nthawi ya mvula yamkuntho ya Haiyan.
NTCHITO ZOMANGAMANGA
Kusamutsa Likulu la Padziko Lonse Ndi Mbiri Yosaiwalika
A Mboni za Yehova akumanga likulu lawo latsopano ku Warwick m’dera la New York. Iwo akukhulupirira kuti Mulungu akuwatsogolera pa ntchitoyi.
MOYO WA PA BETELI
Kusamuka ku 117 Adams Street
Anthu a m’banja la Beteli akufotokoza zokhudza ntchito yofunika kwambiri yosindikiza mabuku imene inkachitika ku Brooklyn.
MOYO WA PA BETELI
Malo Osonyeza Zinthu Zakale ku Likulu la Dziko Lonse
Onani zinthu zochititsa chidwi zokhudza mbiri ya Akhristu oyambirira ndiponso zinthu zakale za mtengo wapatali za a Mboni za Yehova. Kumalowa kuli zinthu zambirimbiri zakale, monga zolemba ndi zithunzi.
NTCHITO YOLALIKIRA
Kulalikira M’dera Lakutali M’dziko la Ireland
Banja likufotokoza mmene ntchito yolalikira ku Ireland, yawathandizira kukhala ogwirizana.
ZOCHITIKA ZAPADERA
Mwambo wa Omaliza Maphunziro ku Giliyadi, Kalasi Nambala 136
Pa mwambowu panali nkhani zauzimu, kufunsa mafunso anthu amene anamaliza maphunziro komanso zitsanzo zosonyeza zinthu zimene zinkawachitikira mu utumiki wa kumunda.
NTCHITO YOFALITSA MABUKU
Nsanja ya Olonda ya M’chingerezi Chosavuta Kumva Ikuthandiza Pophunzitsa Ana ku Denmark
Onerani kavidiyoka kuti mudziwe mmene banja la ku Denmark limagwiritsira ntchito Nsanja ya Olonda ya m’chingerezi chosavuta kumva


text:
Kodi Halowini Inayamba Bwanji, Ndipo Baibulo Limati Chiyani pa Nkhaniyi?
Yankho la m’Baibulo
M’Baibulo mulibe mawu akuti Halowini. Chiyambi cha Halowini komanso miyambo imene anthu amachita masiku ano zimasonyeza kuti anthu amachita mwambowu chifukwa cha zikhulupiriro zabodza zokhudza akufa, mizimu komanso ziwanda.
Baibulo limachenjeza kuti: “Pakati panu pasapezeke munthu . . . wofunsira kwa mizimu, wolosera zam’tsogolo kapena aliyense wofunsira kwa akufa.” (Deuteronomo 18:
Chiyambi cha Halowini komanso miyambo yake
Mwambo wa Samhain: Halowini inachokera ku “chikondwerero chachikunja chimenechi chomwe chinkachitidwa ndi Aselote zaka zoposa 2,000 zapitazo. Iwo ankakhulupirira kuti nthawi ya mwambo wa Samhain ndi imene anthu akufa ankayendayenda padziko n’kumacheza ndi anthu amoyo.” (The World Book Encyclopedia) Koma Baibulo limanena mosapita m’mbali kuti akufa “sadziwa chilichonse.” (Mlaliki 9:5) Choncho n’zosatheka kuti anthu akufa azicheza ndi anthu amoyo.
Zovala ndiponso maswiti: Buku lakuti Halloween
—An American Holiday, An American History, limanena kuti Aselote ankavala zophimba kumaso zoopsa kuti mizimu yoipa izipusitsika n’kumawaona ngati nawonso ndi mizimu n’cholinga choti isawavulaze. Ena ankainyengerera ndi maswiti. Kalekale kwambiri, Atsogoleri achipembedzo cha Katolika a ku Ulaya anatengera miyambo yachikunjayi. Iwo ankauza anthu a tchalitchi chawo kuti azipita kunyumba za anthu n’kumakapempha mphatso. Komatu Baibulo sililola kuti anthu aziphatikiza ziphunzitso zabodza za chipembedzo polambira Mulungu. —2 Akorinto 6:17.
Mizukwa ndiponso afiti: Kwa nthawi yaitali, anthu akhala akukhulupirira kuti zinthu zimenezi zimakhala kudziko lamizimu. (Halloween Trivia) Baibulo limanena mosapita m’mbali kuti tizipewa komanso kudana ndi chilichonse chokhudzana ndi mizimu yoipa.
—Aefeso 6:12.
Maungu a pamwambo wa Halowini: Kalekale ku Britain, “anthu amapemphero ankapita kunyumba za anthu n’kumawauza kuti awapatse chakudya n’cholinga choti apempherere anthu amene anamwalira,” ndipo ankayenda ndi dzungu lobowola. Kenako amayatsa kandulo n’kuika mkati mwa dzungulo. Ena amakhulupirira kuti kandulo yemwe anali mkati mwa dzungulo ankaimira mzimu wa munthu womwe uli ku purigatoriyo.” (Halloween
—From Pagan Ritual to Party Night) Ena amanena kuti makandulo okhala m’kati mwa maungu obowolawo ankathamangitsa mizimu yoipa. M’zaka za m’ma 1800 kumpoto kwa America, maungu ankapezeka mosavuta komanso anali osavuta kuboola, n’chifukwa chake ankawagwiritsa ntchito. Anthu ankachita mwambo umenewu chifukwa cha zikhulupiriro zakuti mzimu suufa, munthu amapita kupurigatoriyo komanso kupempherera anthu amene anamwalira. Zikhulupiriro zonsezi ndi zosagwirizana ndi zimene Baibulo limanena. —Ezekieli 18:4.


text:
Kodi Akatswiri a Maphunziro Amakhulupirira Kuti Yesu Anakhalapodi?
Akatswiri a maphunziro ali ndi zifukwa zomveka zimene zimawachititsa kukhulupirira kuti Yesu anakhalapodi. Pofotokoza zimene ananena akatswiri a mbiri yakale a m’nthawi ya atumwi komanso a m’zaka za m’ma 100 C.E., zokhudza Yesu ndiponso Akhristu oyambirira, buku lina limene linatuluka mu 2002 linati: “
Nkhani zimene akatswiri osiyanasiyana analemba zikusonyeza kuti kalelo, ngakhale anthu amene ankatsutsa Chikhristu sankakayikira zoti Yesu anakhalapodi. Koma chakumapeto kwa zaka za m’ma 1700 mpaka m’ma 1800 ndiponso chakumayambiriro kwa zaka za m’ma 1900, anthu ena anayamba kukayikira zoti Yesu anakhalapodi ngakhale kuti anthuwo analibe umboni womveka.”—Encyclopædia Britannica.
Mu 2006, buku linanso lonena za Yesu linati: “
Masiku ano, palibe katswiri aliyense wodziwika bwino amene angatsutse zoti Myuda wina dzina lake Yesu, mwana wa Yosefe, anakhalapodi. Koma akatswiri ambiri amanena kuti panopa anthu akudziwa zambiri zokhudza zinthu zimene Yesu anachita komanso zimene ankaphunzitsa.”—Jesus and Archaeology.
Baibulo limasonyeza kuti Yesu anali munthu weniweni. M’Baibulo muli mayina a makolo ake komanso achibale ake. (Mateyu 1:1; 13:55) Limatiuzanso mayina a olamulira otchuka amene anakhalapo pa nthawi yofanana ndi Yesu. (Luka 3:1, 2) Zimenezi zimathandiza akatswiri ofufuza kuti atsimikizire kuti nkhani za m’Baibulo n’zolondola.


text:
Yoneco idza ndi masewero atsopano
Tikati zisudzo, chomwe ambiri amadziwa n’chakuti osewera zisudzowo amakhala kutsogolo n’kumayesezera zochitika za moyo zomwe zimapangitsa omverawo kuseka chikhakhali. Nthawi zinanso owonerera zisudzowo amagwidwa ndi chisoni kaamba ka nkhani ndi zochitika za musewerolo.
Kuseka kapena kumva chisoni ndi njira yokhayo yomwe owonerera sewero amatengapo mbali pazotambasulidwa m’seweromo.
Komatu bungwe la Youth Network and Counseling (Yoneco) ladzambatuka ndi kachitidwe ka zisudzo kakekake. Bungwe la Yoneco likuchita zisudzo zophunzitsa anthu zosiyanasiyana monga kapewede ka matenda a malungo.
Bungwelo lili ndi gulu la achinyamata lomwe likuchita zisudzo ku Kasiya m’boma Lilongwe. Pochita zisudzozo, gululi likumalola owonerera kutengapo gawo pakayendedwe ka zisudzozo.
Mwachitsanzo, sewero lokhudza za malungo likumafika pena pomwe banja lina likumadandaula kuti nthenda ya malungo sikutha phanzi pakhomo pawo. Komatu m’sewero lomwelo mukumakhala banja lina lozindikira lomwe likudziwa bwino phata ndi gwero la matenda a malungo.
Banjali likumalangiza banja loyambalo panjira zomwe zimachititsa kuti malungo afalikire m’mudzi monga kukhalala ndi madzi a m’zithaphwi pafupi ndi nyumba.
Seweroli likafika apa, kukumabulika munthu wina yemwe akumaponya funso kupita kwa owonerera sewerolo.
“Kodi m’seweroli mukuphunziramo chiyani? Kodi mavuto amenewa mumakumana nawo kuno?” umu ndi momwe funso likumabwerera kupita kwa khwimbi lowonerera sewerolo.
“Inde, zomwe zikunenedwa m’seweroli zimachitika m’mudzi mwathu muno. Malungo ndi nthenda yomwe ikutisautsa kuno. Ndipo ndikuganiza kuti nthendayi ikutivuta kaamba kakuti timalekerera kukhala ndi zithaphwi momwe udzudzu umaswanirana ndi kufalitsa malungo pakati pathu,” akumayankha motero ena mwa anthu owonerera sewerolo.
Yemwe akutsogolera kachitidwe ka zisudzo katsopanoka kuchokera kubungwe la Yoneco, Sewenthe Chipofya Mahwayo, wati njirayi yamakonoyi ikuthandiza kwambiri kufalitsa uthenga wokhudza zinthu zosiyanasiyana.
« Govt will be strict on iron sheets, cement subsidy—Chilima Blantyre holds global prayers »


text:
Ulemelero ndi ubwino wa mwezi wa Ramadhan
- Kulongosola
- Gulu la zinthu: Zolembedwa
- Owona: 172
Mukunenedwa mu Versi ya 185 kuchokera mu Surah Albaqarah kuti:
شهر رمضان الذی أنزل فیه القرآن هدی للناس و بینات من الهدی و الفرقان، فمن شهد منکم الشهر فلیصمه، ومن کان مریضا أو علی سفر فعدة من أیام أخر، یرید الله بکم الیسر و لا یرید بکم العسر...
“Mwezi wa Ramadhan omwe Quran idatsitsidwa, Quran yomwe ndi chiwongoko kwa anthu komanso imawawunikira anthu njira yachiwongoko ndinso ndi chisiyanitso pakati pa bodza ndi chilungamo. Ndiye kwayemwe wawuona mweziwu mwa inu, ayenera kusala ndipo yemwe ali odwala kapena kuti ali paulendo adzayenera kubweza m’masiku ena. Mulungu akufuna kufewetsa kwa inu ndipo sakufuna kuti pakhale chipsyinjo kwa inu ayi…
Mwezi wa Ramadhan ndi mwezi omwe Quran idatsika ngati momwe yenenera Ayah ili m’mwambayi.
Kutanthauza kuti mwezi wa Ramadhaniwu kupezeka kwake ndi kwakukulu kwambiri kuposa miyezi ina yonse kufikira kuti Quran ikutsika m’mwezi umenewu.
Zowona zake ndi zoti Quran ikutsika, zomwe zikutanthauza kuti mphatso yapamwamba mukuzindikira chinachirichonse ya Umulungu, Mulungu wayitsitsa mphatso imeneyi m’mweziwu kukhala yowalandilira akapolo ake okondedwa. Mulungu watitumizira ife anthu apadziko lapansi chinthu cha mtengo wapatali ndinso chapamwamba.
Chinthu chapamwamba kutitsikira ife apansi ndicholinga choti chitinyamule ifenso kuti tikhale apamwamba osati apansi ayi.
Mwezi wa Ramadhan omwe anthu ali alendo a Mulungu, Mulunguyo akuwalandira bwino anthu ake okhulupilira powatumizira Quran.
Quran yomwe ikulongosola chinachirichonse.
Quran yomwe iri chiwongoko kwa anthu.
Ife anthu ndife apaulendo kupita ku umoyo osatha ndipo masiku ochepa a umoyo wathu pano padziko lapansi atha posachedwapa. Mwina mawa kapenanso lero lomwe lino.
Anthu ena omwe adabadwa zaka zapitazo adatisiya, adamwalira. Ifenso tiyembekezere kudzamwalira.
Kodi m’masiku amenewa tikuyenera kupanga zotani?
Kodi tizindikira bwanji pa zinsisi zakupezeka kwa dzikoli?
Quran ndi gome (tebulo) la mulungu.
Quran ndi mphatso ya Mulungu kwa ife.
Quran yomwe ikutisonyeza ife kuti tiyenda bwanji.
Quran ndi chiwongoko kwa anthu ndipo imatiwalitsira njira yachilungamo.
Koma kuti mbiri ina yomwe Quran ilinayo ndiko kudutsira mukugwirizitsa bukhuli ndi Ahalbait (A.S) omwe ali olongosola zenizeni za Quran, ndipomwe munthu angadziwe kuti kodi ayende munjira iti? Nanga ayende bwanji?
Munthu akumapeza njira kuchokera muzinthu ziwirizi kufikira kuti munthu akuyenda nawo pa ulendo umenewu koyamba. Kuyenda pa ulendo kamodzi kukutanthauza kuti, Padziko lapansi pano munthu akungokhala kamodzi kokha basi ndipo palibe kuyesa kaye kenako ndikudzakhala zenizeni ayi ndipo mapeto ake munthu akupambana kudutsira mukugwirizitsa zinthu ziwiri zija.
Ayayi ikupitilira kunena kuti munthu yemwe wawuona mweziwu (kutanthauza kuti wamupeza) ayenera kusala.
Ndiofowoka bwanji anthu amene sakugwiritsa ntchito mwezi umenewu bwino posala, ndipo mapeto ake osapeza nawo mwayi okhala nawo patebulo lotambasuka ndi lodzadza ndi mitendere ya Mulungu limeneli.
Koma zowona zake ndi zakuti, ngakhale Mulungu adatilamula ife kusala m’mwezi umenewu koma zotsatira zabwino za kusalaku zikubwelera kwa ife eni ake osati Mulungu ayi chifukwa chakuti iye samafunikira chinachirichonse kwa ife.
Mulungu samafunikira mapemphero omwe anthu okhulupilira amapanga chifukwa chakuti Mulungu ndi olemera. Koma apa funso ndi loti nanga ndichifukwa chiyani iye akutiyitanira ife kuti tizipanga mapempheto komanso tizipanga zinthu zomwe ziri zovuta? Ndikutinso tisadutse malire mu umoyo wathu watsiku ndi tsiku?
Zonsezi ndi mayeso a Mulungu.
Amenewa ndi malamulo omulimbikitsira munthu, komanso ndi malamulo omwe ayikidwa ndi cholinga choti munthu okhulupilira adzasiyane ndi osakhulupilira.
Ngakhale ziri choncho koma malamulo a chipembedzo cha chisilamu ndi malamulo amene amatsatana ndi chilengedwe komanso nzeru za munthu ndinso amangidwa pamwamba pa kuphweka posawavutitsa anthu ndikusawayikira chipsyinjo mu umoyo wawo.
Ngati munthu ali ndi vuto, akudwala, , mzimayi yemwe akuyamwitsa mwana, mzimayi yemwe ali ndi pakati, nkhalamba ndi wina aliyense amene alibe kukwanitsa , Mulungu wachisoni adawayikira anthuwa malamulo ena ogwirizana ndi iwo.
فمن کان منکم مریضا أو علی سفر فعدة من أیام أخر
Munyengo yadzuwa ngati munthu kungamubweletsere vuto kusala ngakhale kuti ayenera kusunga ulemelero wamwezi wa Ramadhan posapanga zinthu zosayenera, adzayenera kusala m’miyezi ina yomwe nyengo yake ndiyosatentha kwambiri komanso mausana ake ndi afupi.
Ndipo ngati nthawi ina iliyonse sangakwanitse kusala, munthu ameneyo ali ndi malamulo ena.
لا یکلف الله نفسا إلا وسعها
Mulungu amamupatsa munthu ntchito mofananira ndi kukwanitsa
Palibe malamulo muchisilamu oposa kukwanitsa komwe munthua alinako.
یرید الله بکم الیسر و لا یرید بکم العسر
Mulungu akukufunirani inu kupepuka muzintchito zanu ndipo sakukufunirani chipsyinjo ayi.
Malamulo onse achisilamu adakhazikidwa ndicholinga choti munthu akhale pa mtendere ndi ufulu, ngakhale malamulo a Mulungu omwe anthu ena chifukwa cha zolinga ndi matenda omwe alinawo, akusemphana ndi kumatsutsana nawo, zomwe zili zodandaulitsa kwambiri.
Mwachitsanzo lamulo lakunyonga munthu yemwe akufalitsa chiwonongeko padziko lapansi.
Kodi ndi anthu ake ati omwe akumatsutsana ndi lamulo lakunyonga posakhala kuti omwe amaterowo ndi anthu omwe lamulo lakunyongedwali likuperekedwa kwa iwo kumene?
Anthu akupha omwe lamulo lakunyongedwa likuyikidwa kwa iwo ndi omwe amatsutsana ndi lamulo limeneli.
Malamulo a Mulungu omwe anthu ambiri amakonda kutsutsanawo ndiwo malamulo amene angatenge gawo lalikulu kwambiri pofuna kulongosola ndi kukhonza umoyo wapagulu.
Ndipomwe Mulungu akupitiriza mu Ayayi kuti malamulo omwe tatumizawa, ngati munthu akudwala kapena ali paulendo, ndiye kuti kusala kwachotsedwa kwa iye ndipo m’malo mwake adzabweze m’masiku ena.
Ndipo ngati munthu angasemphane ndi lamulo limeneli, komwe kuli kufuna kuti asamvere ndikuti asemphane ndi chilamulo cha Mulungu, ndicho chiwonongekocho chimenecho.
Tikamati Ibadah zimatanthauza kuti kumvera ndi kutsatira chinachirichonse chonse chomwe Mulungu wanena.
Ibadah sindiye kuti m’mene mtima wanga wafunira.
Malamulo a Mulungu ndi otani?
Akuti ngati uli kumudzi kwanu, uyenera kusala.
Ngati uli paulendo usasale ayi ndipo kusala ndi Haram komanso kutero ndizomwe zikunthauza kuti Bidiah chifukwa ukupanga chinthu chomwe Mulungu wakuletsa, kutanthauza kuti sizili muchipembedzo ayi koma iwe ukuzitenga zimenezi kukhala ngati chipembedzo.
Pomwe tikudziwa bwino lomwe kuti akamati Bidiah, ndiye kuti kulowetsa muchipembedzo chinthu chomwe chiri chakunja kwa chipembedzo.
Mulungu wapamwamba adatiyikira ife okhulupilira malamulo ofewa chonchiwa ndipo ndikoyenera kuti tikhale othokoza chifukwa cha chisoni cha Mulungu chimenechi.
Ngakhale kuti sitingathe kudziwa cholinga cha malamulo amenewa koma panthawi yomwe zidzawonekera kwa ife zolinga za malamulo amenewa chifukwa cha zotsatira zabwino zomwe malamulowa alinawo, ndipomwe munthu adzakhala othokoza kwambiri kuti Mulungu ndi wachisoni bwanji potifunira ife zabwino.
Kodi Mulungu adatitumizira ife malamulo otani, omwe akutifikitsa ife ku umoyo wachisangalalo chosatha.
Mwezi wa Ramadhan ndi mwezi wamadalitso.
Mwezi umene madalitso ochokera kumwamba akutsika omwe alibe mathero.
Mwezi wachikhululuko.
Nthawi inayake yaitali (chaka chonse) ife anthu tidakhala tikupanga machimo osiyanasiyana ambiri koma Mulungu adatiyikira mwezi umenewu kukhala mwayi kwa ife kuti tizitsuke machimo omwe tidapanga.
Munthu akadadziwa ubwino wa mwezi wa Ramadhan, bwezi akulakalaka kuti:
“Umoyo wanga onse ukadakhala mwezi wa Ramadhan”
Munthu akutsukidwa m’mwezi umenewu.
Mwezi otsika Quran zomwe zikutanthauza kuti mwezi umenewu ukuyenera kukhala ndi ulemelero waukulu kwambiri kuti mpakana Quran itsike m’mweziwu.
Ngatinso momwe alili mtumiki wathu okondedwa (S.A.A.W) ndi akunyumba kwake Ahalbait (A.S) chifukwa chakuti ayah yoti:
کل شیئ أحصیناه فی إمام مبین
Chinthu china chirichonse tidachisunga mwa Imam owonekera poyera.
Ikukamba za iwo. Apa ndipomwe tingadziwenso kuti Imam wa kwa munthu ndi owonekera poyera chabe kuti anthuwo ndi omwe sakupita kwa Imamuyo.
Iwo ndi anthu omwe akulongosola zowona za bukhu lolemekezekali. Chifukwa chakuti Mulungu adawadalitsa powapatsa kuzindikira pa chinachirichonse. Mwachoncho ngati Quran ili:
تبیان لکل شیئ
Yolongosola chinachirichonse
Ndiye kuti Imam mtumiki kapena Imam ayenera kuzindikira bwino lomwe zonse zomwe ziri m’bukhuli.
Mwezi wa Ramadhan muli mausiku a Qadr. M’mausiku amenewa ndimomwe chinachirichonse chokhudzana ndi umoyo wamunthu chimawerengedwa muchaka chimenecho ndipo chinachirichonse chimayenera kusayinidwa ndi Imam Mahdi (A.A.T.F). uwu ndi udindo omwe adapatsidwa ndi Mulungu. Surah Qadr ikuyikira umboni pankhaniyi.
Ndimwezi umene nyali imodzi kuchokera munyali zowala khumi ndi ziwiri inabadwa. Kubadwa kwanyali yachiwiri kuchokera kwa Ahalbait (A.S) yemwe ali Imam Hasan Mujtaba (A.S).
Mwachoncho kuwonjezera kuti ndife alendo a Mulungu m’mwezi umenewu, ndifenso alendo a Imam Hasan Mujtabah (A.S) pomwe pali pa 15 mwezi wa Ramadhan.
M’masiku a Qadr, pomwe pali pa 19, 21 ndi 23, ndipomwe munthu akupempha kwa Mulungu kudutsira mwa mtima wa mtumiki yemwe ali Imam Ali (A.S).
أنفسنا و أنفسکم
Pali tanthauzo lalikulu kwambiri kupezeka kwa kuphedwa kwa Imam Ali (A.S) m’masiku a Qadr. Ndipomwe munthu afune asafune m’masiku amenewa akulumikizanso ndi Imam wake.
Mukulongosola kwina, munthu amene m’masiku amenewa sadzalumikizana ndi Imam Ali (A.S) ndiye kuti sadakumane nawo mausiku a Qadr.
Mwezi wa Ramadhan ndi mwezi umene Ummul Muuminin omwe ali mayi a olemekezeka Fatima Alzahra Hazrat Khadijah (S.A) adamwalira.
Mwezi wa Duwa.
Mwezi ochezera omwe munthu munthawi yonse yausiku ankagona koma chifukwa chakudya dakwi akukakamizidwa kudzuka munthawi ya usikuwu yomwe ili Ibadah.
Kukoma komwe anthu a Mulungu amakhala akukupeza muchaka chonse chifukwa chakuchezera kwawo podzuka nthawi ya usiku ndikumapanga Ibadah, Mulungu akumuyikiranso njira munthu waulesi kuti akhale okakamizidwa kuti nayenso akupeza nawo kukoma kumeneku podzuka nthawi yausiku ndi cholinga chodya dakwi.
Ndizosangalatsa bwanji kuti mpweya wanu m’mwezi umenewu ndi Ibadah.
Shaytan wamangidwa m’mwezi umenewu.
Mwezi omwe munthu akuchapidwa. Pomwe mtima wamunthu wadzadza ndi litsilo ndinso udzimbiri wamachimo komanso chifukwa choti munthu waiwala tsiku lomaliza kuti akawerengedwa zintchito zake.
Tayiwala kuti tsiku lina lake nkhope ndi thupi lathu lonse zidzakwiliridwa.
Tayiwala kuti tiri ndi tsiku loyamba la m’manda.
Tayiwala kuti kuli mafunso omwe tidzayenera kuyankha.
Koma kusala kumamukumbutsa munthu za tsiku lomaliza (Qiyamah) ndi mavuto atsiku limeneli.
Kusala kumafewetsa mzimu wa munthu.
Kusala kumatsekula maganizo ndi nzeru za munthu.
Kusala kumamufikitsa munthu pa kumuwopa Mulungu (Taqwah) pomwe Taqwah imamupatsa munthu luntha ndi kuzindikira.
Ndizachidziwikire kuti galimoto ikada ndi fumbi ndicholinga choti iyere, amayipitsa kumalo ochapitsa magalimoto. Chimodzimodzinso ife anthu kuchapidwa kwathu pambuyo poti tadetsedwa ndi machimo muchaka chonse ndiwo masiku okwana makumi atatu 30 omwe timasala m’mwezi olemekezekawu.
M’masiku 30 amenewa tikufuna kuti zinthu zomwe zidali zololedwa kwa ife (Halal), tizipange kukhala zoletsedwa (Haram).
Koma zimenezi ndizosangalatsa bwanji?! Mulungu amamukonda bwanji kapolo wake?!
Munthu amene chinthu chomwe chidali choletsedwa kwa iye chifukwa cha Mulungu ndikuchipanga chinthu cha Halalicho kukhala choletsedwa kwa iye, ndithudi palibenso kukayikira kuti sichidzakhala chovuta kwa iye kutalikirana ndi chinthu chomwe chiri cha Haram.
Munthu amene madzi kwa iye akukhala Haram m’mwezi umenewu ndithudi sadzamwa mowa.
Munthu amene sakudya zakudya za Halal ndithudi sizidzakhala zovuta kwa iye kusiya zinthu za Haram.
Munthu amene kukhala malo amodzi ndi mkazi wake akukupanga kukhala Haram kwa iye chifukwa chakusala ndithudi adzaphunzira kuti asapange chiwerewere.
Ndithudi munthu amene azadzitchinjiriza kuchokera ku zinthu za Haram.
Tanena kale kuti mwezi umenewu ndi mwezi omwe munthu akukhala mlendo ndipo mwini nyumba ndiye Mulungu.
Kodi Mulungu ameneyu ndi mphawi kapena olemera? Ndizachidziwikire kuti ndi olemera. Kodi Mulungu olemera adzamulandira bwanji munthu? Ndi chinthu chanji chomwe angatibweletsere pokhala kuti ndife alendo?
Akamalongosola tanthauza la mawu oti Ramadhan omwe akuchokera muliwu loti Ramadha muchilankhulo cha chiluya, zikunenedwa kuti akamati Ramadha ndiye kuti mvula yoyamba yomwe imagwa munthawi ya dzinja yomwe imachotsa fumbi lomwe lidabwera chifukwa cha nyengo ya dzuwa pambuyo poti china chirichonse chadzadza ndinso chakutidwa ndi fumbi.
Mwezi wa Ramadhan chifukwa cha madalitso osatha omwe akubwera kuchokera kwa Mulungu wapamwambamwamba ndikutitsitsira ife, mzimu wamunthu omwe udadzadza ndi machimo, fumbi, litsilo ndi dzimbiri umachapidwa ndi kutsukidwa.
M’mwezi umenewu munthu amakumbukira anthu osauka. Mtima wa munthu umakhala ofewa komanso wachisoni.
Kapenanso kuti tanthauzo lina la Ramadhan ndiye kuti kutentha. Kutentha komwe mwala umatenthedwa chifukwa cha dzuwa.
Kutanthauza kuti chiyani?
Kutentha kwa dzuwaku, kumachotsa zoyipa ndi nyasi zomwe zidali pamwala umenewu.
Kukhala ngati kuti Ramadhan kwa munthu, ndi kutentha komwe kumamuchitikira munthu ndicholinga choti machimo ndi zonyasa zake ziwotchedwe, komanso chinthu chomwe chimamupangitsa munthu kuti azipanga machimo chiwotchedwenso.
Zinthu zoipa zomwe zidakhazikika pa mzimu, mtima ngakhale thupi kumene zimachoka chifukwa chakusala.
Inu mukudziwa bwino lomwe kuti kusala kuli ndi ubwino wanji.
Kupilira kwa munthu kumawonjezereka. Madzi ali patsogolo pako uli ndi ludzu koma uyenelera kupilira.
Ena mwa maubwino omwe kusala kulinako ndi oti, Matenda ambiri a mthupi mwa munthu amachoka.
Mavutonso a mumtima mwathu amatha.
Kuganiza kwathu kumatsekuka.
Njala imapangitsa kuti thupi lamunthu likhale ngati mzimu.
Mphunzitsi wamkulu otchedwa kuti Ziyayi, polongosola hadith ya Miirajiyah, pokhudzana ndi zotsatira za njala, akulongosola kuti anthu omwe Mulungu adawapatsa luntha amanena kuti:
“Mzimu wanthu chifukwa chakudya kwambiri umakhala thupi – kutanthauza kuti mzimu omwe udali opepuka komanso ofewa, umalemera mwachoncho siungathe kuwuluka komanso siungathe kupanga ntchito zake moyenera – ndipo thupi la munthu chifukwa chakudya pang’ono limakhala mzimu”.
Izi ndi zomwe zimachitika m’mwezi wa Ramadhan.
Imodzi mwa mahadith a mtumiki ikulongosola kuti adafika munthu wina wake panthawi yomwe udawoneka mwezi wa Ramadhan, adanena kuti:
“Wabwera Ramadhan”
Olemekezekawo adati:
“Osanena kuti wabwera Ramadhan koma unene kuti mwezi wa Ramadhan wabwera”.
Uku kudali kuwonetsa ulemelero wa mwezi umenewu. Zomwe zikutitanthauzira kuti munthu asangonena kuti Ramadhan powutchula mwezi umenewu zomwe zidzakhala ngati kuti wanyoza ndinso wapanga chinthu cholakwika kwambiri koma ayenera kunena kuti mwezi wa Ramadhan.
M’mwezi umewu muli mausiku a Qadr. M’masiku amenewanso muli usiku omwe Imam Ali Ibn Abi Twalib (A.S) adakhapidwa ndi lupanga la poison pamutu pake.
Ndithudi udatchedwa mwaziwu kuti mwezi wa Ramadhan chifukwa chokhala ngati kuti umasungunula machimo ndikuwafafaniza.
Munthu chifukwa chanjala zimamupangitsa kuti ndi pang’ono pomwe aziganiza bwino pokumbukira anthu anjala, makamaka pokumbukura tsiku lomaliza.
Ayah ina mu Quran ikulongosola kuti:
یآ أیها الذین آمنوا کتب علیکم الصیام کما کتب علی الذین من قبلکم لعلکم تتقون.
Ee Inu anthu amene mwakhulupilira! zalembedwa kwa inu kusala kukhala kokakamizidwa .
Koma kuti kusalaku kuli kokakamizidwa kwa anthu omwe akhulupilira ndipo kwa anthu omwe sadakhulupilire sichikakamizo ayi.
Chotinso tidziwe ndi chakuti kusala ndi Ibadah yomwe ikusiyana ndi ma Ibadah ena chifukwa chakuti kusala sindiye kuti munthu apange ntchito ina yake ayi, koma kuti asiye kupanga ntchito zina zake.
Monga Swala pomwe munthu sakufunikira kuwerenga Surah Fatiha, Surah ina iriyonse, kupanga Dhikr, Rukuu, Sajdah, Qunut ndi zina zotero.
Mwachoncho mukusala mulibe gawo lakupanga zinthu moziwonetsera (Riya) ndipo ngati kulipo ndikochepa kwambiri.
Munthu sakuyenera kunama, kutukwana, kujeda, kutsatira zofuna za mtima wake ndi zina zotero. Kukhala ngati ali pakati pa iye mwini ndi Mulungu wake.
Mwachoncho imafunikira chikhulupiliro chokwera kwambiri. Ndi munthu yekhayo yemwe angasale yemwe ali ndi chikhulupiliro chakwera kwambiri.
Ee inu anthu omwe mwakhulupilira! Apa Mulungu ndi zachidziwikira kuti amalankhula ndi anthu omwe ali atumiki, aneneri, ma Imam ndi anthu osankhika ndi Mulungu chifukwa chakuti palibe kukayika kuti iwo ndi anthu okhulupiliradi zenizeni mwa Mulungu.
Kodi ife padakali pano ndife okhulupiliranso? Ngati tiri choncho ndiye kwakakamizidwa kwa ife kusala ndipo tiyenera kutero.
Kodi Mulungu siyemwe ali osafunikira pa mamphero athu ndi kusala kwathu? Ndiye Mulungu ameneyu akufuna chiyani potikakamiza ife kuti tisale? Mulungu yemwe ali ndi luntha losatha akuzindikira chomwe akupanga.
Akuti zakakamizidwa kwa inu kusala ngati momwe zidakakamizidwira kwa anthu omwe adalipo inu musadabwere ndicholinga choti mukhale anthu omuopa Mulungu.
Ee, kusalaku kudalinso kokakamizidwa ku zipembedzo zonse zomwe zinadutsa. Chipembedzo cha chiyuda, chipembedzo cha chikhirisitu ndi zina zotero.
Olemekezeka Yesu (A.S) nawonso ankasala.
Zotsatira za kusala ndiko kukhala anthu owopa Mulungu Taqwa.
Ndinthawi yanji yomwe munthu amapanga machimo? Panthawi yomwe munthu ali ndi mphamvu zochuluka. Munthawi imeneyi ndi pomwe munthu amatsatira chilakolako chake, amapita kumachimo ndi zina zotero.
Munthu yemwe ali ndi mphamvu ndi yemwe amapondereza ena.
Imodzi mwa maphindu ndi zotsatira zomwe kusala kulinako, mphamvu yopanga machimo, kupondereza, kunama ndi … imachepa. Gawo la unyama limachepa ndipo mapeto ake mphamvu ya uzimu ndi umulungu imawonjezereka mwa munthu.
Munthu amakhala ngati zolengedwa zadziko lokwera ngati angelo. Kutanthawuza kuti munthu amafika pa mlingo weniweni wa Taqwa. Mwachoncho munthu alibenso mphamvu yopondereza anthu ena, kutanthauza kuti munthu alibenso mphamvu yopanga tchimo.
Kusala kumamupatsa munthu Taqwa, Taqwa imamupatsa munthu kuzindikira ndipo Taqwa imamupatsa munthu mphamvu yosiyanitsa pakati pachabwino ndi choyipa.
Kusala kuli ndi zotsatira zabwino kwambiri kwa munthu.
Zotsatira zabwino pa uzimu. Zotsatira zabwino pa thupi. Zina mwa izo ndiko kuubweza mtima potsatira chilakolako, kubweza ndi kuyang’anira maso, kuyang’anira lilime, kuyang’anira dzanja, kuyang’anira khutu ndi zina zotero.
Kodi zimenezi ndi zosangalatsa bwanji?
Nthawi ina tizanena kuti kodi mtumiki akulongosola zotani pankhani yokhudzana ndi mwezi umenewu.
شهر دعیتم إلی ضیافة الله
Ndi mwezi omwe mwaitanidwa kukhala alendo a Mulungu
Mulungu akulongosola mu Quran yolemekezeka kuti:
لا یحب الله الجهر بالسوء من القول إلا من ظلم
Mulungu sakusangalatsidwa kuti munthu alankhule zoyipa za mnzake kupatulako yemwe waponderezedwa.
Kutanthauza kuti munthu amene waponderezedwa ali ndi ufulu olankhula pakuponderezedwa kwake ndipo ayenera kutero.
Imam Swadiq (A.S) polongosola Ayah imeneyi atafunsidwa kuti tipatseni chitsanzo cha munthu yemwe waponderezedwa amene akuyenera kulankhula chifukwa chakuponderezedwa kwake.
Imam Swadiq (A.S) adati:
من إضاف قوما فأساء فی ضیافتهم
Munthu amene akuwaitana alendo koma osawalandira bwino powapatsa zinthu zoyenera.
Kutanthauza kuti alendowo ngati sadapatsidwe zoyenera kupatsidwa ngati alendo, ndithudi ali ndi ufulu oti alankhule chifukwa chakusalandiridwa bwino ndi eni nyumbawo.
فلا جناح علیهم فیما قالوا فیه
Palibe vuto linalilironse pa zomwe angalankhule
Atha kulankhula kuti:
Adatiitana koma sadatilandire bwino ndipo sadatipatse zoyenera kutipatsa ngati alendo.
Ndiye tikudziwa bwino lomwe kuti Mulungu ndi osafunikira olo ndi pang’omno pomwe, ndiye osafunikirayu watiitana ndipo ngati satilandira bwino kodi chingatike ndi chiyani? Ngati satipatsa zoyenera kutipatsa ngati alendo ake kodi chingachitike ndi chiyani?
Koma tikudziwa bwinonso kuti Mulungu m’mwezi umenewu watilandira bwino ndipo watipatsa zinthu zabwino kwambiri.
Kodi Mulungu watilandira bwanji m’mwezi umenewu?
Mulungu akutipezeketsera kusangalala kosatha kwathu m’mwezi umenewu.
Mulungu akutipatsa mphatso yabwino pakuzindikira kosatha komwe kuli kutitsitsira bukhu loyera la Quran, komwe kuli kutipatsanso Ahalbait (A.S).
Munthu mu mausiku a Qadr omwe Quran ikutsika, akupita kunyumba ya Imam Mahdi (A.A.T.F), Imam Ali (A.S) ndi Fatima Alzahra (S.A).
قد أقبل إلیکم شهر الله بالبرکة والرحمة والمغفرة
Wakufikirani mwezi wa Mulungu ndi mtendere, chisomo ndi chikhululuko.
Tikumupempha Mulungu kuti:
Inshaallah atipange ife kukhala anthu ogwiritsa ntchito bwino mwezi umenewu.
اللهم صل علی محمد وآل محمد و عجل فرجهم


text:
Atatu afa dothi litawapsinja ku DA
Amayi atatu amwalira ndipo mmodzi ali mwa kayakaya pachipatala cha Dowa chipupa cha dothi la m’tsiro chitagumuka ndi kuwapsinja pomwe amatapa dothili kuti akakongoletsere nyumba zawo.
Mneneri wapolisi ku Dowa Richard Kaponda watsimikiza za ngoziyi ndipo wati izi zidachitika patsiku la tchuthi cha Pasaka Lolemba lapitali m’mudzi mwa Bimphi T/A Chiwere.
Iye wati amayiwa adatengana nkupita kumadimba kukatapa mtsiro kuti akakongoletsere nyumba zawo koma ali mkati motapa dothilo chipupa cha dothi chomwe chidali pamwamba pawo chidagumuka nkuwagwera.
“Mmene apolisi amafika nkuti awiri mwa amayiwo atafa kale ndipo mmodzi adamwalirira m’njira ya kuchipatala. Mmodzi yekha adalimba mpaka kukafika kuchipatala komwe ali mwa kayakaya,” adatero Kaponda.
Iye wati pamalo pomwe amayiwo amatapa m’tsiropo padapanga mphako chifukwa amayiwo amatsata dothi la mkati lomwe akuti limakongola akaphomera nyumba.
Mmodzi mwa ogwira ntchito pa chipatala cha Dowa Labium Mwale wati mayi yemwe ali m’chipatalayo sakupezabe bwino chifukwa adavulala kwambiri m’nthiti.
Kaponda wati amayiwo ndi Tifedi Bekete wa zaka 25, Evelyn Kapsya wa zaka 21 onse ochokera m’mudzi mwa Bimphi T/A Chiwere ku Dowa, Maganizo Jacob wa zaka 18 ochokera m’mudzi mwa Kalima T/A Chiwere ku Dowa ndi Titani Nkhwazi wa zaka 25 ochokera m’mudzi mwa Kadam’manja ku Dowa komweko.
Iye wati Nkhwazi ndiye akadali ndi moyo.
« Chopereka chidzetsa ziwawa pampingo ‘The blind can work for God’ »


text:
Buku Lapachaka la Mboni za Yehova la 2014
Werengani zochitika zapadera zochokera kumayiko a Sierra Leone ndi Guinea komanso zinthu zolimbikitsa zimene zachitika padziko lonse.
Lemba la Chaka cha 2014
Lemba lathu la chaka cha 2014 ndi lakuti “Ufumu Wanu Ubwere.”—Mateyu 6:10
Kalata Yochokera ku Bungwe Lolamulira
Mulimbikitsidwa kwambiri mukawerenga kalata yachikondiyi yochokera ku Bungwe Lolamulira.
Zimene Zachitika M’chaka Chapitachi
Werengani nkhaniyi kuti mumve zinthu zosangalatsa zimene zikusonyeza kuti gulu la Yehova Mulungu lili pa liwiro lalikulu.
Kulalikira ndi Kuphunzitsa Padziko Lonse
Chikondi chimalimbikitsa atumiki a Mulungu kuti azilalikira uthenga wabwino wa Ufumu nthawi zonse. Onani zimene anachita mu 2013.
Sierra Leone ndi Guinea
Nkhaniyi ikusonyeza kuti Mboni za Yehova zakhala zikulalikira uthenga wabwino m’mayiko awiriwa mokhulupirika komanso modzipereka kwambiri.
Zimene Zinachitika Zaka 100 Zapitazo—1914
1914, chaka chimene Ophunzira Baibulo ankachilengeza, tsopano chinafika.


text:
MARCH 17, 2014 | TURKEY
Dziko la Turkey Likukana Kutsatira Mfundo Zimene Mayiko a ku Ulaya Amayendera Zokhudza Ufulu wa Anthu
“Nzika iliyonse ya dziko lino la Turkey ndi msilikali.” Mawu amenewa ndi otchuka kwambiri m’dziko la Turkey. Mwachitsanzo, ana a sukulu amaphunzitsidwa mawuwa, akuluakulu a zipani zandale amawalankhula pamisonkhano yawo, komanso akuluakulu a asilikali amawalankhula pouza anthu amene angolowa kumene usilikali. Malamulo a m’dzikoli amakakamiza munthu aliyense wamwamuna kuti alowe usilikali akafika pa msinkhu winawake, ndipo anthu ambiri amasangalala akaitanidwa kuti aphunzire ntchito yausilikali. Choncho n’zosadabwitsa kuti boma la Turkey likukana zoti munthu ali ndi ufulu wokana kulowa usilikali potsatira zimene amakhulupirira.
Dziko la Turkey lili m’gulu la mayiko ochepa kwambiri pa mayiko amene ali m’Bungwe la Mayiko a ku Ulaya, limene sililemekeza ufulu umene munthu ali nawo wokana kulowa usilikali
Komatu dziko la Turkey lili m’Bungwe la Mayiko a ku Ulaya ndipo linavomereza kuti lizitsatira malamulo ndi mfundo zonse zimene zili m’Pangano Lokhudza Ufulu wa Anthu ku Ulaya. Malinga ndi malamulo amene mayiko a m’bungweli anagwirizana, boma la Turkey lili ndi udindo wotsatira mfundo zimene zili m’chigamulo chomwe chinaperekedwa ndi Khoti Loona za Ufulu wa Anthu ku Ulaya, pa mlandu wa a Bayatyan ndi Dziko la Armenia. Koma dziko la Turkey lakana kutsatira mfundo zimenezi. Izi zachititsa kuti anthu amene akukana kulowa usilikali chifukwa cha zimene amakhulupirira azizunzidwa kwambiri.
Kwa zaka zoposa 10 zapitazi, amuna a Mboni za Yehova ku Turkey omwe akhala akulembera makalata akuluakulu a dzikolo popempha kuti ufulu wawo wokana kulowa usilikali uzilemekezedwa, ndi okwana 55. Koma bomalo lakhala likukana pempho limeneli. Izi zachititsa kuti a Mboniwo aziimbidwa milandu kukhoti, azilamulidwa kuti apereke chindapusa cha ndalama zambirimbiri, komanso ena azimangidwa. Panopa, pali amuna achinyamata 15 a Mboni za Yehova ku Turkey amene akuimbidwa milandu mobwerezabwereza chifukwa chokana kulowa usilikali.
‘Ndiyenera Kutsatira Zimene Ndimaphunzira M’Baibulo’
“Ndikukhulupirira kuti boma silikuyenera kundikakamiza kuti ndichite zinthu zotsutsana ndi mfundo za m’Baibulo zimene ndimayendera komanso mawu a Mulungu amene ali pa Yesaya 2:4, omwe ndikukhulupirira kuti ndikuyenera kuwamvera.” Vesi la m’Baibulo lodziwika bwino limeneli, linalembedwa pamwala umene uli kutsogolo kwa maofesi omwe ndi likulu la bungwe la United Nations mumzinda New York City. Vesili limasonyeza kuti anthu sayenera kumenya nkhondo ndipo akufunika ‘kusula malupanga awo kuti akhale makasu a pulawo, ndipo sakuyenera kuphunziranso nkhondo.’ Amene analankhula mawuwa ndi mnyamata wina yemwe pa nthawiyo anali ndi zaka 25, dzina lake Feti Demirtaş, wa m’dziko la Turkey. Iye ananena mawuwa pofotokoza chifukwa chake analolera kutsekeredwa m’ndende m’malo molowa usilikali. Feti ndi wa Mboni za Yehova ndipo amakhulupirira kwambiri kuti akuyenera kumatsatira mfundo zimene amaphunzira m’Baibulo. Zimenezi zachititsa kuti Feti aonekere m’khoti nthawi zokwanira 10, pa milandu imene boma likumuzenga, ndipo wakhala m’ndende kwa zaka pafupifupi ziwiri.
Pa nthawi yoyamba imene Feti anamangidwa, mkulu wa asilikali anamulamula kuti avale yunifomu ya asilikali, koma mnyamatayu anakana potsatira mfundo zimene amaphunzira m’Baibulo. Kenako mkulu wa asilikaliyo anam’tenga Feti n’kumuimika kutsogolo kwa anthu 400, n’kumulamulanso kuti avale yunifomu ya asilikali ija. Koma Feti anakananso. Pa nthawi yoyamba imene Feti anamangidwayi, asilikali olondera ndende anamunyoza, anamumenya m’mutu, m’mapewa, m’miyendo komanso anamupatsa makofi.
Feti anamangidwa ka chi 5 mu April 2006. Pa nthawiyi, asilikali olondera ndende anamulanda zovala zake zonse n’kungomusiyira zamkati zokha. Asilikaliwo anachita izi n’cholinga choti Feti asowe chovala mpaka afike povala yunifomu ya usilikali. Koma mnyamatayu anakanabe kuvala yunifomuyo. Asilikaliwo ataona izi, anamutenga n’kukamuika kumalo ena olangira anthu, ndipo anakhalako kwa masiku 4. Kumalo amenewa, usiku wonse Feti ankamumanga manja ndi unyolo n’kumumangirira kuchitsulo cha bedi lake. Masana, ankamumangirira kuchitsulo china chomwe chinali m’mbali mwa khoma. Feti anati: “Ndinali ndi mantha kwabasi chifukwa sindinkadziwa kuti kugwanji kunja kukada ngakhalenso kukacha. Ndinkalephera kugona chifukwa cha mantha poganizira nkhanza zimene angandichitire. Ngakhale kuti ndinkazunzidwa koopsa, sindinalole kuchita zinthu zosemphana ndi mfundo za m’Baibulo zimene ndimakhulupirira.”
Khoti Loona za Ufulu wa Anthu ku Ulaya Likuunikanso Nkhani Yokhudza Kukana Kulowa Usilikali
Mu 2007, Feti Demirtaş analembera kalata Khoti Loona za Ufulu wa Anthu ku Ulaya kuti limuthandize pa zimene boma la Turkey linachita. Bomali linamuphwanyira ufulu wake n’kumutumiza kundende chifukwa choti anakana kulowa usilikali. Pa January 17, 2012, khotili linaweruza nkhaniyi mokomera Feti. Khotili linagamula kuti boma la Turkey linalakwa pozunza mwankhanza kwambiri komanso pophwanya ufulu wa mnyamatayu. Komanso khotili linanena motsindika mfundo yakuti munthu aliyense ali ndi ufulu wokana kulowa usilikali potsatira mfundo zachipembedzo zimene amakhulupirira. Khotili linanena kuti ufulu umenewu umatetezedwa ndi mfundo zimene zili mu Pangano Lokhudza Ufulu wa Anthu ku Ulaya. *
Malinga ndi chigamulo chomveka bwino chimene Khoti Loona za Ufulu wa Anthu ku Ulaya linapereka, Feti akuyembekezera kuti akuluakulu a boma la Turkey asiya kumuzunza. Ndipotu boma la Turkey lamupatsa kale ndalama za chipukuta misozi zokwana mayuro 20,000. Izi zachitika potsatira zimene khotili linalamula. Komabe patangotha miyezi 4 yokha kuchokera pamene Khoti Loona za Ufulu wa Anthu ku Ulaya linapereka chigamulo chake pa mlandu wa Feti Demirtaş ndi Boma la Turkey, khoti la asilikali ku Turkey linagamulanso kuti Feti amangidwe kwa miyezi awiri ndi hafu chifukwa chokana kulowa usilikali. Panopa Feti wachita apilo mlanduwu ndipo ayembekezera kuti amve zimene khoti la asilikalilo linganene pa nkhaniyi.
Nthambi ya Bungwe la UN Yoona za Ufulu Wachibadwidwe Ikugwirizana ndi Zoti Munthu Ali ndi Ufulu Wokana Kulowa Usilikali
Boma la Turkey lakhala likunyozera zimene linalamulidwa ndi nthambi ya bungwe la UN, Yoona za Ufulu Wachibadwidwe. Mwachitsanzo, mu 2008 anthu awiri a Mboni za Yehova, omwe ndi a Cenk Atasoy ndi a Arda Sarkut, anadandaula ku nthambi ya bungwe la UN imeneyi pa zimene akuluakulu a boma la Turkey akuwachitira. Iwo anadandaula kuti boma lakhala likuwaimba milandu mobwerezabwereza chifukwa choti anakana kulowa usilikali. Nthambi ya bungwe la UN Yoona za Ufulu Wachibadwidwe inatulutsa chigamulo chake chokhudza nkhaniyi pa March 29, 2012. Mawu ena amene anali m’chigamulocho anali akuti “amunawa akukana kulowa usilikali chifukwa cha mfundo zachipembedzo zimene amakhulupirira,” ndipo “zimene zinachitika powaimba mlandu komanso kuwamanga n’zowaphwanyira ufulu wawo wotsatira zimene amakhulupirira. Zimene akuluakulu a boma la Turkey achita zikusemphana ndi ndime 1 ya mutu 10 wa malamulo a mu [Pangano la Dziko lonse la Ufulu wa Anthu ndi wa Zandale].”
Kodi akuluakulu a boma la Turkey akuchita zotani pa nkhani yotsatira chigamulo chomveka bwinochi? Iwo akufunabe kuti anthu awiri a Mboniwa azigwira ntchito zausilikali miyezi 4 iliyonse * ndipo akapanda kutero, azimangidwa kapena kulipiritsidwa ndalama zankhaninkhani za chindapusa.
A Mboni za Yehova ku Turkey ndi otsimikiza ndi mtima wonse kuti apitiriza kutsatira lamulo la m’Baibulo loti azikonda anthu anzawo. Wa Mboni aliyense ayenera kusankha yekha zochita akaitanidwa ndi akuluakulu a boma kuti akagwire ntchito zausilikali. Feti Demirtaş pamodzi ndi anthu ena a Mboni atsimikiza ndi mtima wonse kuti sanganyamule zida chifukwa kuchita zimenezo n’kosagwirizana ndi chikumbumtima chawo komanso n’kuphwanya malamulo a m’Baibulo.
Achinyamata amenewa ali ndi chikhulupiriro chakuti boma lawo lilemekeza zimene lauzidwa kuti lichite ndi a khoti komanso mabungwe oona za ufulu. Nalonso Khoti Loona za Ufulu wa Anthu ku Ulaya pamodzi ndi nthambi ya bungwe la UN Yoona za Ufulu Wachibadwidwe, akuyembekezera kuti boma la Turkey litsatira zigamulo zawo, zomwe zingachititse kuti dzikoli lizilemekeza ufulu umene anthu ali nawo wokana kolowa usilikali chifukwa cha zimene amakhulupirira. Panopa dziko la Turkey silikutsatira mfundo za Bungwe la Mayiko a ku Ulaya chifukwa choti silinayambebe kulemekeza ufulu wofunika kwambiri umene munthu aliyense ali nawo, wokana kulowa usilikali potsatira zimene munthuyo amakhulupirira.
^ ndime 10 Aka sikoyamba kuti Khoti Loona za Ufulu wa Anthu ku Ulaya lipereke chigamulo chotsutsa zimene boma la Turkey likuchita pa nkhani yosalemekeza ufulu umene munthu ali nawo, wokana kulowa usilikali. Mu November 2011, khotili linagamula mlandu wina mokomera munthu wina wa Mboni za Yehova wa ku Turkey, dzina lake Yunus Erçep. Munthuyu anamangidwa maulendo 41 pa nthawi ya zaka 14, chifukwa chokana kulowa usilikali.
^ ndime 14 Chaposachedwapa, boma lasintha zinthu n’cholinga choti anthu aziitanidwa kukagwira ntchito za usilikali miyezi itatu iliyonse.


text:
True Jesus Church
"True Jesus Church" ndi mpingo woima pa okha, womwe udakhazikitsidwa ku Beijing, China, m'chaka cha 1917. Lero uli ndi anthu opembedza pafupifupi milioni imodzi ndi theka m'maiko makumi anayi ndi asanu (45), mu kontinenti zisanu ndi imodzi. Mpingowu uli mu nthambi ya Pentecostal ya chipembedzo cha chikhirisitu, yomwe inayambika koyamba kwa 20th century. Chalichili limatsata fundo ya Umodzi yomwe imaphunzitsidwa mu mpingo wa Pentecostal (Jesus-Name doctrine). Cholinga chachikulu cha mpingowu ndi kulalikila za uthenga wabwino wa ambuye Yesu kwa mafuko ndi mitundu yonse ya pa dziko la pansi, pokonzekera kubweranso kachiwili kwa Yesu. Zikhulupiliro ndi ngodya zomwe zamanga mpingo ndi:
This is an excerpt from the article True Jesus Church from the Wikipedia free encyclopedia. A list of authors is available at Wikipedia.


text:
Zolankhula za Imam Baqir (a.s)8.
Imam Baqir (a.s) adanena kuti:
والله لَمَوتُ عالمٍ أحبُّ إلى إبليس من موت سبعين عابداً.
Ndikulumbira mwa Mulungu kuti imfa ya munthu ophunzira zachipembedzo ili bwino kwambiri pamaso pa satana kuposa imfa ya akapolo okwana 70.
- Satana amasangalala ndi imfa ya munthu ophunzira za chipembedzo chifukwa choti amakhala ndi mpata owasokoneza anthu omwe atsala opanda owakumbutsa zachipembedzo komanso Mulungu.
- Munthu ophunzira ali ngati nkhokwe yachipembedzo kotero iye akafa chipembedzo chimasawuka ndipo izi zimakondweretsa satana.
- Chimodzi mwa ziwonetsero za mapeto adziko lapansi ndichoti anthu adzakhala otalikirana ndi anthu ophunzira zachipembedzo. Azidzati akamuwona munthu ophunzira zachipembedzo mitima yawo simakondwa ayi, anthu oterewa adziwe kuti ali limodzi ndi satana.


text:
Kufunikira kwa maphunziro 3
- Kulongosola
- Gulu la zinthu: Zolembedwa
- Owona: 40
Kufunikira kwa maphunziro 3
Imam akupitiliza kunena kuti: "chifukwa chozindikira kufunikira kwa maphunziro, munthu adakafufuza maphunziro angakhale zili zoti akhetsa mwazi. Anthu ena omwe amataya miyoyo yawo chifukwa cha mapunziro adali oti adadziwa ubwino ndikufunikira kwake, komanso iwo adakatha kuziponya mumafunde amadzi kuti bola apeze maphunziro.”
Kenako Imam adatchula nkhani ya Mtumiki Daniel (a.s) pomwe Mulungu adali kumulongosolera iye za nkhani yokhudzana ndi maphunziro adati: “Mulungu adamuwuza Daniel kuti: munthu yemwe ali oipidwa ndi ine Mulungu ndi munthu yemwe ali mbuli koma amanyoza anthu ophunzira komanso munthu yemwe satsatira anthu ophunzira. Pomwe munthu yemwe ali okondedwa ndi Mulungu ndi amene ali owopa Mulungu, kusonyeza kuti salowera madera a machimo,satsatira zofuna za mtima wake chifukwa choti satana ndi asilikali ake akuitanira anthu ku kupanga zinthu zoipa ndi kuwalimbikitsa kutsatira zofuna za mitima yawo ndikuwasokoneza anthu muzochita za umoyo wawo wa tsiku ndi tsiku monga kudya, kuvala, kuona, kukhala kwake ndi alendo, ndi zina.” Munthu ayenera kusamala ndi anthu ocheza nawo kuti asagwe mu mavuto.
Munthunso amene ali okondedwa ndi Mulungu ndi uyo amene amafuna-funa maphunziro, olemekeza anthu ophunzira, amatsatira iwo, amamvera zonena zawo ndi kulolerana pa gulu.
Amatsatira anthu anzeru ndi opirira ndikuwamvera( zomwe zili zinthu zolimbikitsidwa ndi ma Imam athu kuti tiyenera kutero).
Ngati munthu angagwiritse bwino ntchito nzeru zake ndikufika malo a pamwamba ndiye kuti adzapatsidwa nzeru, Quran pankhaniyi ikuti:
يُؤتِي الْحِكْمَةَ مَنْ يَشَاءُ وَمَنْ يُؤْتَى الْحِكْمَةَ فَقَدْ أُوتِيَ خَيْرًا كَثِيرًا )) البقرة : 269 ))
“Mulungu amapereka nzeru ndi luntha kwa munthu amene amufuna, munthu yemwe angapatsidwe nzeru ndi luntha ndiye kuti wapatsidwa zinthu zabwino kwambiri.”
Inu mutha kufufuza maphunziro abwino kuchokera kummawa ndi kumadzulo koma simudzapeza maphunziro omwe ali abwino ofanana ndi a ahalbait(a.s).
Hazrat Imam Khumeini adanena kuti: “vuto lathu lero lino ndiloti anthu sakudziwa chiphunzitso chanzeru chomwe chili mumalamulo achisilamu.”
Tipemphe ambuye Mulungu kuti amufulumizitse Imam Mahdi (a.f).


text:
Nasfam, Agra alimbikitsa kusakaniza mbewuAlimi angasimbe lokoma potsatsa kasakaniza wa chimanga ndi mbewu za mtundu wa nyemba.
Mabungwe awiri a zaulimi akulimbikitsa njirayi yomwe akuitcha ‘Soil Health.’
Ulimiwo ndi imodzi mwa njira zoonetsetsa kuti nthaka isaguge ndipo akuwulimbikitsa ndi bungwe la alimi aang’ono m’dziko muno la National Smallholder Farmers Association (Nasfam) mogwirizana ndi bungwe la chitukuko cha ulimi mu Africa la Alliance for a Green Revolution in Africa (Agra).
Malinga ndi akadaulo a kampanizi, mbewu zamtundu wa nyemba zimakhala ndi kuthekera kwapadera potenga mpweya wa nitrogen kuchoka m’malere ndikuuika m’nthaka.
Nitrogen amathandiza kuti mbewu zizikhala ndi masamba abwino, zomwe zimathandizanso kuti mbewuzo zizitha kukonza bwino chakudya kuti zikule bwino.
Njirayi ingathandize alimi kuchepetsa kudalira fetereza poonjezera mcherewu m’nthaka.
Mmodzi mwa alimiwa, Mfumu Makwandu, yavomereza kuti ulimiwu ndi wothandiza kupha mbalame ziwiri ndi mwala umodzi.
“Ubwino wake ndi wakuti timabzala chimanga komanso mbewu za mtundu wa nyemba monga nandolo ndi soya.
“Timabzala mbewuzi pakati pa mizere ya chimanga,” adatero Makwandu.
Iye wati izi zathandiza kuti akolole mbewu zosiyanasiyana pamalo amodzi komanso mitsitsi ya mbewu za mtundu wa nyembazo zimathandiza kutakasa nthaka komanso kubwezeretsa wina mwa mchere wanthaka womwe m’Chingerezi umatchedwa nitrogen.
Malingana ndi katswiri wazofufuza ku bungwe la World Agroforestry Centre, Bruce Sosola, njirayi yatsimikizika kuti ndiyopindulitsa.
Mlangizi wamkulu ku Nasfam, Wycliffe Kumwenda, naye adati njirayi yathandiza kuchepetsa njira zodalira pamchere wa m’nthaka wochokera ku fetereza yomwe ndi yotenga ndalama zambiri.
“Komanso njirayi ndiyothandiza kugwira nitrogen wamulengalenga ndikumuyika m’nthaka. Nitrogen ameneyu ndi wabwino kusiyana ndi wochokera ku fetereza,” iye adatero.
Komanso ulimiwu wathandizanso kupititsa patsogolo ulimi wa nandolo womwe umachitika kwambiri m’chigawo chakumwera, koma tsopano anthu m’chigawo chapakati alimbikitsidwanso kulima mbewuyi.
Bungwe la Agra ndilo likupereka ndalama zothandizira ulimiwu.
Mtsogoleri wabungweli, Namanga Ngongi, adati ndiwokondwa kuti alimi a ku Malawi alandira ulimiwu.
“Chinanso chandisangalatsa nchakuti ulimiwu uthandiza amayi chifukwa ambiri mwa alimi ang’onoang’ono ndi amayi. Ulimiwu uthandiza kuchepetsa kudalira pa fetereza yemwe ndiwokwera mtengo,” adatero Ngongi.
« Lucky breaks even themselves out, says Sir Alex Ferguson ‘Umbava wa ziweto wanyanya’ »


text:
MAY 26, 2014 | AZERBAIJAN
A Mboni za Yehova ku Azerbaijan Adandaula ku Khoti Loona za Ufulu wa Anthu ku Ulaya Pofuna Kuti Bomalo Lizilemekeza Ufulu Wawo Wolambira
Tsiku lina Lamlungu m’mawa m’dera la Baku m’dziko la Azerbaijan, amuna, akazi komanso ana pafupifupi 200 omwe ndi a Mboni za Yehova, anasonkhana m’chipinda china n’kumamvetsera nkhani ya m’Baibulo.
Mwadzidzidzi apolisi analowa m’chipindamo. Iwo anali ndi akuluakulu ena aboma ndiponso anthu ena amene anali ndi makamera a TV. Apolisiwa anasokoneza msonkhano wa anthu a Mboniwa ndiponso anamenya amuna ambiri amene anali m’chipindacho. Iwo anayamba kufufuza mopanda chilolezo m’chipindamo. Kenako anayamba kunyoza anthu amene anasonkhana m’chipindacho ndipo analanda ndalama, makompyuta ndi mabuku othandiza pophunzira Baibulo. Apolisiwo anagwira anthu ambiri a Mboniwo n’kukawatsekera kwa maola ochuluka ndithu. A Mboni enanso omwe anali ochokera m’mayiko akunja, anatsekeredwa kwa masiku angapo, kenako anawathamangitsa m’dzikolo. Ndipo TV ya m’dzikoli inaulutsa nkhani yoipitsa mbiri ya Mboni za Yehova pofotokoza zimene apolisi anachita pamene ankasokoneza msonkhano uja.
Nkhaniyi inachitika pa December 24, 2006, ndipo zinachititsa kuti a Mboni za Yehova akadandaule koyamba ku Khoti Loona za Ufulu wa Anthu ku Ulaya chifukwa cha zimene boma la Azerbaijan linawachitira. Kuyambira nthawi imeneyi, a Mboni za Yehova adandaula ku Khoti Loona za Ufulu wa Anthu ku Ulaya, pa milandu yokwana 18, chifukwa choti anaphwanyiridwa ufulu wawo wolambira.
Kuchuluka kwa milandu imene a Mboni anasumira boma la Azerbaijan ku Khoti Loona za Ufulu wa Anthu, pofika pa January 31, 2014
Taonani zitsanzo za zinthu zimene zinachititsa a Mboni za Yehova kukadandaula ku Khoti Loona za Ufulu wa Anthu ku Ulaya chifukwa cha zimene boma la Azerbaijan likuwachitira.
Boma Likukana Kulembanso Chipembedzo cha a Mboni
A Mboni za Yehova analembetsa ku boma chipembedzo chawo koyamba pa December 22, 1999, m’dera la Baku. Kenako iwo analembetsanso chipembedzochi pa February 7, 2002 ku bungwe la boma loona za zipembedzo. Mu 2009, boma la Azerbaijan linasintha malamulo ake okhudzana ndi ufulu wolambira, ndipo zimenezi zinachititsa kuti zipembedzo zonse m’dzikoli zilembetsedwenso. A Mboni za Yehova anakapereka kuboma zikalata zolembetsera chipembedzo chawo, koma bomalo linakana pa zifukwa zosamveka bwinobwino. Mogwirizana ndi malamulo, mu 2002 boma linalemba m’kaundula Mboni za Yehova kukhala chipembedzo chovomerezeka. Ngakhale kuti bomalo silinasinthe zimenezi, panopa likukana zoti a Mboniwo alembedwenso m’kaundula mogwirizana ndi malamulo atsopano okhudza zipembedzo.
Nkhanza Zimene Apolisi Akuchita
Ku Azerbaijan, mlungu uliwonse a Mboni za Yehova amasonkhana m’nyumba za anthu osiyanasiyana a chipembedzochi n’kumalambira Mulungu. Nthawi zambiri, apolisi amalowa m’nyumbazi popanda chilolezo n’kusokoneza misonkhano yawo. Apolisi amazunza a Mboniwo ndipo amawatsekera kupolisi kwa maola ambiri. Komanso amawalanda mabuku amene amagwiritsa ntchito polambira Mulungu. Ndipo a Mboni ena amawalipiritsa chindapusa cha ndalama zambirimbiri. Mwachitsanzo, mu 2011 anthu 6 a Mboni m’dera la Ganja analamulidwa kupereka chindapusa cha ndalama zokwana madola 12,000 a ku America, chifukwa chopezeka pamsonkhano wachipembedzo wosavomerezedwa ndi boma.Chaposachedwapa, pa January 11 ndi March 2, 2014, apolisiwo anachitanso zinthu zina zosokoneza misonkhano ya Mboni za Yehova.
Kuunika Chilichonse Chimene Chili M’mabuku a Mboni
Pa mayiko onse amene ali m’Bungwe la Mayiko a ku Ulaya, ndi dziko la Azerbaijan lokha * lomwe limaunika mabuku onse achipembedzo asanalowe kapena kufalitsidwa m’dzikoli. Koma zimenezi n’zosemphana ndi malamulo a dzikoli. * Boma la Azerbaijan limaletsa kapena kuchepetsa chiwerengero cha mabuku othandiza pophunzira Baibulo amene a Mboni za Yehova amaitanitsa kuchokera kumayiko ena a m’Bungwe la Mayiko a ku Ulaya. Pa mabuku amene boma linaletsa, pali magazini osiyanasiyana a Nsanja ya Olonda, omwe amatuluka kawiri pamwezi. * Makhoti a m’dzikoli akukana kuthandiza a Mboni pa madandaulo awo okhudzana ndi zimene boma likuchita poletsa mabuku awo.
Zimene Mabungwe a M’mayiko ena Akunena pa Nkhani ya Zimene Boma la Azerbaijan Likuchita Posalemekeza Ufulu Wopembedza
Mabungwe ambiri oona za ufulu wachibadwidwe a m’mayiko osiyanasiyana, afufuza ndiponso anenapo maganizo awo pa nkhani ya malamulo a dziko la Azerbaijan okhudzana ndi chipembedzo komanso mmene bomalo likuchitira zinthu ndi magulu osiyanasiyana azipembedzo.
Lipoti lapachaka la mu 2013, lomwe linatulutsidwa ndi bungwe lina la ku America loona za ufulu wa zipembedzo, linati: “Ngakhale kuti boma la Azerbaijan likunena kuti anthu a m’dzikolo ali ndi ufulu wopembedza, bomalo likuchitira nkhanza magulu ena azipembedzo, makamaka chifukwa cha lamulo lopondereza zipembedzo limene linakhazikitsidwa m’chaka cha 2009.”
Lipoti limene bungwe lina la ku Ulaya lolimbana ndi tsankho linatulutsa, linasonyeza kuti bungweli ndi lokhudzidwa kwambiri ndi mmene boma la Azerbaijan likuponderezera magulu azipembedzo zosiyanasiyana. Pofotokoza za malamulo a boma la Azerbaijan okhudza zipembedzo, bungweli linati: “Tikufunitsitsa kuti boma la Azerbaijan lisinthe malamulo ake kuti agwirizane ndi mfundo zimene mayiko a ku Ulaya anagwirizana m’Pangano Lokhudza Ufulu wa Anthu ku Ulaya.”
Komiti yoona za malamulo ya Bungwe la Mayiko a ku Ulaya, yomwe imachita misonkhano yake ku Venice, inalemba chikalata chomveka bwino chouza boma la Azerbaijan kuti lisinthe malamulo ake kuti lizilemekeza ufulu umene anthu ali nawo pa nkhani yolambira. M’chikalatacho, komitiyi inati: “Boma la Azerbaijan lili ndi malamulo ambiri opondereza omwe ndi osagwirizana ndi malamulo amene mayiko amafunika kumayendera. . . . Bomali liyenera kusintha malamulo ake okhudza ufulu wopembedza ndiponso ufulu woti munthu azichita zinthu mogwirizana ndi zimene amakhulupirira. Liyeneranso kusintha malamulo okhudza kulembetsa zipembedzo. Ndipo lisamalowerere m’zochita za zipembedzo ngakhalenso kuthetsa magulu a zipembedzo. Bomali likuyenera kukonzanso malamulo ake okhudzana ndi nkhani yokana kulowa usilikali ndiponso ufulu wa zipembedzo wouza ena zikhulupiriro zawo. Kuwonjezera pamenepa, bomali liyenera kusintha malamulo ake okhudza kufalitsa ndi kugawa mabuku achipembedzo.”
A Mboni Amaona Kuti Ufulu Wosiyanasiyana ndi Wofunika Kwambiri
A Mboni za Yehova padziko lonse amaona kuti ufulu wosiyanasiyana, monga wolankhula za kukhosi, wosonkhana pamodzi, wochita zimene munthu amakhulupirira ndiponso ufulu wopembedza, ndi wofunika kwambiri. Iwo amasangalala ngati boma likulemekeza ufulu umenewu. Gulu lochepa la anthu 2,500 a Mboni za Yehova komanso anthu ena amene amalambira nawo Mulungu m’dziko la Azerbaijan, akuyembekeza kuti bomalo liyamba kulemekeza ufulu wawo wolambira Mulungu ngati mmene likulemekezera ufulu wa zipembedzo zina za m’dzikoli.
^ ndime 28 Dziko la Azerbaijan linalowa m’Bungwe la Mayiko a ku Ulaya pa January 25, 2001.
^ ndime 28 Gawo 48 la malamulo a dzikoli limapereka ufulu wolambira, ndipo gawo 50 limaletsa kuunika mabuku kapena nkhani zimene zimafalitsa m’dzikoli.
^ ndime 28 Mwezi uliwonse, a Mboni za Yehova amafalitsa magazini ya Nsanja ya Olonda imene amagawira anthu ena ndipo imafotokoza zimene Baibulo limaphunzitsa. Palinso magazini ina ya Nsanja ya Olonda imene imafalitsidwa mwezi uliwonse, yomwe amaigwiritsa ntchito pophunzira Baibulo m’mipingo yawo. Magazini a Nsanja ya Olonda amafalitsidwa kwambiri kuposa magazini ena aliwonse padziko lonse. Izi zili choncho chifukwa magazini okwana 45,000,000 amafalitsidwa mwezi uliwonse m’zinenero zoposa 200.


text:
Wa zaka 30 ayambiranso Std 8
Kanthu n’khama phwiti adakwata njiwa. Khama la bambo wa zaka 31, yemwe wasiya utelala ndi kukayambiranso sukulu mu Sitandade 8, likuonetsa lingamubalire chamoyo. Izi ndizo zili pasukulu ya Nkholongo ku Mzuzu.
Bamboyu, Douglas Kaunda, akuoneka wosatekeseka ndi kakabudula komwe adavala moyandikizana ndi ana osaposera zaka 15, akuti akulota atakhala mtolankhani ndipo sakubwerera mmbuyo.
“Ndidasiya sukulu ndili m’kalasi 8 mu 2002 mayi anga atangomwalira. Sindinafune madulira kuti ndikangogwera kusekondale,” adatero Kaunda, yemwe akuti atangoyamba sukuluyo manyazi adamuvala.
“Zimandivuta kuti ndilankhulane ndi ana asukulu anzanga. Panadutsa nthawi kuti tiyambe kumasukirana. Anthu amandiseka komabe samadziwa cholinga changa.”
Msangulutso itayendera mkuluyu idali yodabwitsika kumuona mkuluyu ali wotangwanika ndi kulemba zomwe aphunzitsi adawapatsa patsikulo. Iye adayandikana ndi kamtsikana kosaposa zaka 15 komabe mkuluyu samanjenjemera kuti anzake amsikhuwo adamaliza kale sukulu.
Iye adati mkulu wake ndiye akumuthandiza pazofunikira kusukuluko.
Mphunzitsi wamkulu pasukuluyi, Ephah Nyirongo, akuti Kaunda alimbikitsa ena amene amachita manyazi kuti akapitirize maphunziro awo.
“Douglas akalowa m’kalasi amakhala mwana wasukulu ndipo khalidwe lake ndi labwino kwambiri ndipo nthawi zambiri amalangiza ophunzira anzake,” adatero mphunzitsiyo, yemwe adati poyamba ana asukulu anzake ankamuseka Kaunda.
« Coordinators and weather Pa Kabula wapolisi akuti wasowetsa ndalama »


text:
Kodi mungakonde kuwerenga nkhaniyi mu %%?
Inde
Ayi
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
Inde
Ayi
22 Tsopano chikondwerero cha mikate yopanda chofufumitsa, chotchedwanso kuti Pasika,+ chinali kuyandikira.
2 Komanso ansembe aakulu ndi alembi anali kufunafuna njira yabwino yophera Yesu,+ pakuti anali kuopa anthu.+
3 Koma Satana analowa mwa Yudasi, wotchedwa Isikariyoti, mmodzi wa ophunzira 12 aja.+
4 Iye anapita kukakambirana ndi ansembe aakulu ndi oyang’anira kachisi za njira yabwino yomuperekera kwa iwo.+
5 Iwo anakondwa, ndipo anagwirizana kuti amupatse ndalama zasiliva.+
6 Choncho iye anavomereza, ndipo anayamba kufunafuna mpata wabwino kuti amupereke kwa iwo popanda khamu la anthu pafupi.+
7 Tsopano tsiku la chikondwerero cha mikate yopanda chofufumitsa linafika, tsiku loyenera kupha nyama yoperekera nsembe ya pasika.+
8 Yesu anatumiza Petulo ndi Yohane kuti: “Pitani mukatikonzere+ pasika kuti tidye.”
9 Iwo anamufunsa kuti: “Kodi mukufuna tikakukonzereni kuti?”
10 Iye anawayankha kuti:+ “Mukalowa mumzinda, mwamuna wina wosenza mtsuko wa madzi akumana nanu. Mukamutsatire kunyumba imene akalowe.+
11 Ndipo mukauze mwininyumba imeneyo kuti, ‘Mphunzitsi akufunsa kuti: “Chipinda cha alendo chili kuti, mmene ine ndidyeremo pasika pamodzi ndi ophunzira anga?”’+
12 Ndiyeno munthu ameneyo akakusonyezani chipinda chachikulu cham’mwamba chokonzedwa bwino. Mukakonzere mmenemo.”+
13 Choncho ananyamuka ndi kupita. Kumeneko zinachitikadi ndendende mmene iye anawauzira. Ndipo anakonza pasika kumeneko.+
14 Nthawi itakwana, anakhala patebulo la chakudya, atumwi akenso anali naye limodzi.+
15 Ndiyeno anawauza kuti: “Ndinali wofunitsitsa kudya pasika uyu limodzi ndi inu ndisanalowe m’masautso.
16 Pakuti ndikukuuzani, sindidzadyanso pasika kufikira zonse zimene pasikayu akuimira zitakwaniritsidwa mu ufumu wa Mulungu.”+
17 Ndiyeno analandira kapu+ ndi kuyamika, kenako anati: “Landirani kapu iyi, nonse imwani mopatsirana.
18 Ndithu ndikukuuzani, Kuyambira tsopano sindidzamwanso chakumwa chochokera ku mphesa mpaka ufumu wa Mulungu utafika.”+
19 Kenako anatenga mkate.+ Atayamika anaunyemanyema n’kuwapatsa, ndipo anati: “Mkate uwu ukuimira thupi langa+ limene likuperekedwa chifukwa cha inu.+ Muzichita zimenezi pondikumbukira.”+
20 Anachitanso chimodzimodzi ndi kapu+ atadya chakudya chamadzulocho. Iye anati: “Kapu iyi ikutanthauza pangano latsopano+ pamaziko a magazi anga,+ amene adzakhetsedwa chifukwa cha inu.+
21 “Koma taonani! Wondipereka+ ndili naye limodzi patebulo pompano.+
22 Chifukwa Mwana wa munthu akuchoka malinga n’zimene zinanenedweratu.+ Koma, tsoka kwa munthu amene akumupereka!”+
23 Choncho anayamba kufunsana ndi kukambirana pakati pawo za amene anakonza chiwembu chimenecho.+
24 Komanso, panabuka mkangano woopsa pakati pawo za amene anali kuoneka wamkulu kwambiri.+
25 Koma Yesu anawauza kuti: “Mafumu a mitundu ya anthu amachita ulamuliro pa anthu awo, ndipo amene ali ndi mphamvu pa anthuwo amatchedwa Opereka zabwino.+
26 Inu musakhale otero.+ Koma amene ali wamkulu kwambiri pa nonsenu akhale ngati wamng’ono kwambiri pa nonsenu,+ ndipo amene ali mtsogoleri akhale wotumikira.+
27 Kodi wamkulu ndani, amene akudya patebulo kapena amene akutumikira? Si amene akudya patebulo kodi? Koma ine ndili pakati panu monga wotumikira.+
28 “Komabe, inu mwakhalabe ndi ine+ m’mayesero anga.+
29 Choncho ndikuchita nanu pangano,+ mmene Atate wanga wachitira pangano la ufumu ndi ine,+
30 kuti mukadye+ ndi kumwa patebulo langa mu ufumu wanga,+ ndipo mukakhala m’mipando yachifumu+ kuweruza mafuko 12 a Isiraeli.
31 “Simoni, Simoni! Ndithu Satana+ akufuna anthu inu, kuti akupeteni ngati tirigu.+
32 Koma ine ndakupempherera+ iwe kuti chikhulupiriro chako chisathe. Chotero iwenso, ukabwerera, ukalimbikitse+ abale ako.”
33 Pamenepo iye anauza Yesu kuti: “Ambuye, ndine wokonzeka kupita nanu limodzi kundende kapena kufa nanu limodzi.”+
34 Koma iye anati: “Ndikukuuza iwe Petulo, Tambala asanalire lero, undikana katatu kuti sundidziwa.”+
35 Yesu anauzanso ophunzirawo kuti: “Pamene ndinakutumizani+ opanda chikwama cha ndalama, thumba la chakudya, kapena nsapato, munasowa kanthu kodi?” Iwo anati: “Ayi!”
36 Pamenepo anawauza kuti: “Koma tsopano amene ali ndi chikwama cha ndalama achitenge, chimodzimodzinso thumba la chakudya. Ndipo amene alibe lupanga agulitse malaya ake akunja n’kugula lupanga.
37 Pakuti ndikukuuzani kuti mawu olembedwawa ayenera kukwaniritsidwa mwa ine. Mawuwo ndi akuti, ‘Ndipo anamutenga ngati mmodzi wa anthu osamvera malamulo.’+ Pakuti chimene chikukhudza ine chikukwaniritsidwa.”+
38 Pamenepo iwo anati: “Ambuye, onani! Tili ndi malupanga awiri awa.” Iye anawauza kuti: “Amenewa ndi okwanira.”
39 Atachoka kumeneko anapita kuphiri la Maolivi monga anali kuchitira nthawi zonse. Ophunzira nawonso anamutsatira.+
40 Atafika pamalowo anauza ophunzirawo kuti: “Pempherani kosalekeza, kuti musalowe m’mayesero.”+
41 Iye analekana nawo ndi kuyenda kamtunda, kutalika kwake ngati pamene pangagwere mwala munthu atauponya. Kumeneko anagwada ndi kuyamba kupemphera,
42 kuti: “Atate, ngati mukufuna, ndichotsereni kapu iyi. Komatu chifuniro chanu chichitike,+ osati changa.”+
43 Pamenepo mngelo wochokera kumwamba anaonekera kwa iye ndi kumulimbikitsa.+
44 Koma atazunzika koopsa mumtima mwake, anapitiriza kupemphera ndi mtima wonse+ ndipo thukuta lake linaoneka ngati madontho amagazi amene akugwera pansi.+
45 Kenako ananyamuka pamene anali kupemphererapo n’kupita kwa ophunzira aja. Koma anawapeza atagona chifukwa cha chisoni.+
46 Iye anawauza kuti: “Mukugona chifukwa chiyani? Dzukani, pitirizani kupemphera kuti musalowe m’mayesero.”+
47 Mawu adakali m’kamwa, panafika khamu la anthu, limodzi ndi Yudasi, mmodzi wa ophunzira 12 aja, akuwatsogolera.+ Ndiyeno Yudasi anapita pamene panali Yesu kukamupsompsona.+
48 Koma Yesu anamufunsa kuti: “Yudasi, kodi ukupereka Mwana wa munthu mwa kupsompsona?”+
49 Anthu amene anali naye pafupi ataona zimene zinali kuchitika, anati: “Ambuye, kodi tiwateme ndi lupanga?”+
50 Wina wa iwo anatemadi kapolo wa mkulu wa ansembe ndi kuduliratu khutu lake lakumanja.+
51 Koma Yesu anati: “Basi! Lekani zimenezi.” Ndipo anagwira khutu lija ndi kumuchiritsa.+
52 Yesu pamenepo anafunsa ansembe aakulu, oyang’anira kachisi ndi akulu amene anam’londola kumeneko, kuti: “Bwanji mwabwera ndi malupanga ndi zibonga ngati mukukalimbana ndi wachifwamba?+
53 Tsiku ndi tsiku ndinali nanu m’kachisi+ koma simunandigwire.+ Koma ino tsopano ndi nthawi yanu+ komanso nthawi ya ulamuliro+ wa mdima.”+
54 Pamenepo anamugwira ndi kumutenga,+ ndipo anakamulowetsa m’nyumba ya mkulu wa ansembe.+ Koma Petulo anali kuwatsatira chapatali.+
55 Atasonkha moto mkati mwa bwalo ndi kukhala pansi onse pamodzi, Petulo nayenso anakhala nawo pamenepo.+
56 Koma mayi wina wantchito anamuona atakhala pafupi ndi moto wowala ndipo anamuyang’ana ndi kunena kuti: “Bambo awanso anali naye limodzi.”+
57 Koma iye anakana+ kuti: “Mayi iwe, ameneyu ine sindimudziwa ayi.”+
58 Patapita kanthawi pang’ono, munthu wina anamuona ndi kunena kuti: “Iwenso uli m’gulu la ophunzira ake.” Koma Petulo anati: “Munthu iwe, si ine ayi.”+
59 Patapita pafupifupi ola lathunthu, munthu winanso anayamba kunena motsimikiza kuti: “Ndithu sindikukayika, munthu uyunso anali naye limodzi, ndipo iyeyu ndi Mgalileya!”+
60 Koma Petulo anati: “Munthu iwe, ine sindikudziwa zimene ukunena.” Nthawi yomweyo, mawu ali m’kamwa, tambala analira.+
61 Pamenepo Ambuye anacheuka ndi kuyang’ana Petulo, ndipo Petulo anakumbukira mawu amene Ambuye anamuuza aja, akuti: “Tambala asanalire lero, undikana katatu.”+
62 Ndipo anatuluka panja ndi kuyamba kulira mopwetekedwa mtima kwambiri.+
63 Tsopano amuna amene anagwira Yesu aja anayamba kumuchitira zachipongwe,+ ndi kumumenya.+
64 Anali kumuphimba kumaso ndi kumufunsa kuti: “Losera. Wakumenya ndani?”+
65 Ndipo anapitiriza kunena zambiri zomunyoza.+
66 Kenako kutacha, bungwe la akulu, kuphatikizapo ansembe aakulu komanso alembi, anasonkhana pamodzi,+ ndipo anamutengera kuholo ya Khoti Lalikulu la Ayuda. Kumeneko iwo anati:+
67 “Tiuze ngati ndiwe Khristu.”+ Koma iye anawayankha kuti: “Ngakhale ndikuuzeni, simukhulupirira.+
68 Komanso nditakufunsani, simungathe n’komwe kuyankha.+
69 Koma kuyambira tsopano Mwana wa munthu+ adzakhala kudzanja lamanja+ lamphamvu la Mulungu.”+
70 Atanena izi onse anati: “Kodi ndiye kuti ndiwe Mwana wa Mulungu?” Iye anawayankha kuti: “Inunso mukunena nokha+ kuti ndine amene.”
71 Iwo anati: “Tifuniranjinso umboni wina?+ Apatu tadzimvera tokha kuchokera pakamwa pake.”+
© 2014 Watch Tower Bible and Tract Society of Pennsylvania.
|


text:
ZA KUMAPETO
Kodi Tiyenera Kuchita Zikondwerero Zokhudzana ndi Maholide?
ZIKONDWERERO zochitika pa maholide otchuka achipembedzo komanso maholide omwe si achipembedzo zomwe zimachitika m’mayiko ambiri pa dziko lapansi masiku ano, chiyambi chake mulibe m’Baibulo. Kodi zikondwerero zoterozo zinayamba bwanji? Ngati kumene mukukhala kuli laibulale, mungadabwe kuona zimene mabuku osiyanasiyana amanena zokhudza maholide otchuka m’dera lanu. Taonani zitsanzo zingapo izi.
Isitala. Buku lina limati: “M’Chipangano Chatsopano mulibe chilichonse chosonyeza kuti pankachitika mwambo wokondwerera Isitala.” (The Encyclopædia Britannica) Kodi Isitala inayamba bwanji? Inayamba ndi chipembedzo chonyenga. Zikondwerero zochitika pa holide imeneyi amati ndi zokumbukira kuuka kwa Yesu, komatu miyambo imene anthu amachita pa nyengo ya Isitala ndi yosemphana ndi Chikristu. Mwachitsanzo, ponena za “akalulu a Isitala” omwe anthu ambiri amagwiritsa ntchito, buku lina limati: “Kalulu ndi chizindikiro chachikunja ndipo nthawi zonse wagwiritsidwa ntchito monga chizindikiro cha kubereka.”—The Catholic Encyclopedia.
Kukondwerera Chaka Chatsopano. Mayiko osiyanasiyana amachita zikondwerero za Chaka Chatsopano pa masiku osiyanasiyana ndipo miyambo yake imasiyananso. Buku lina limafotokoza motere chiyambi chake cha kukondwerera Chaka Chatsopano: “Juliasi Kaisara, yemwe anali wolamulira wa Roma, anakhazikitsa tsiku la January 1 kukhala Tsiku Lokondwerera Chaka Chatsopano m’chaka cha 46 B.C. Aroma anapereka tsiku limeneli kwa Janusi, yemwe anali mulungu wa mageti, zitseko, ndi chiyambi cha zinthu. Mwezi wa January anaupatsa dzinali motengera Janusi, yemwe anali ndi nkhope ziwiri, ina yoyang’ana kutsogolo ndi ina yoyang’ana kumbuyo.” (The World Book Encyclopedia) Motero kukondwerera Chaka Chatsopano kunayamba ndi miyambo yachikunja.
Halowini. Ponena za chikondwerero chimenechi, chomwe chimachitika pokhulupirira kuti pa tsikulo mizukwa ndi mfiti zimaoneka, buku lina linati: “Zochitika zina za miyambo yokhudzana ndi chikondwerero cha Halowini zinachokera pa mwambo wa Aduruyidi [ansembe akale a mtundu wa Aselote] m’nthawi zakale Chikristu chisanayambe. Aselote anali ndi milungu ikuluikulu iwiri yomwe anali kuichitira madyerero. Mulungu wina anali dzuwa ndipo wina anali mulungu wa akufa… , yemwe madyerero ake anali kuchitika pa November 1, tsiku lomwe Chaka Chatsopano cha Aselote chinali kuyamba. Mwapang’onopang’ono, madyerero ochitira akufa analowetsedwa m’miyambo ya chikhulupiriro cha Chikristu.”—The Encyclopedia Americana.
Zikondwerero Zina. N’zosatheka kuti tifotokoze zikondwerero zonse zimene anthu amachita pa dziko lonse. Komabe, Yehova savomereza zikondwerero zimene cholinga chake ndi kukweza anthu kapena mabungwe a anthu. (Yeremiya 17:5-7; Machitidwe 10:25, 26) Kumbukirani kuti kudziwa mmene zikondwerero zachipembedzo zinayambira n’kofunika kwambiri kuti muthe kudziwa ngati zikondwererozo zimasangalatsa Mulungu kapena ayi. (Yesaya 52:11; Chivumbulutso 18:4) Mfundo za m’Baibulo zimene zinatchulidwa m’Mutu 16 m’buku lino zidzakuthandizani kudziwa mmene Mulungu amaonera munthu amene akuchita nawo zikondwerero zochitika pa maholide osakhala achipembedzo.


text:
Kodi Zimene Anthu Ena Omwe Anatsala Pang’ono Kumwalira Amati Anaona, Zimakhaladi Zenizeni?
Yankho la m’Baibulo
Anthu ambiri amene anatsala pang’ono kumwalira amanena kuti akukumbukira zoti moyo wawo unachoka m’thupi lawo, kapenanso kuti anaona kuwala kwambiri mwinanso anaona malo okongola kwambiri. Pa nkhaniyi, buku lina linati: ‘Anthu ena amati umenewu ndi mwayi wapadera woti aoneko pang’ono chabe ulemerero wa kudziko lina osati lapansili.’ (Recollections of Death) Ngakhale kuti m’Baibulo mulibe nkhani yosonyeza kuti munthu akatsala pang’ono kumwalira amaona masomphenya a kumoyo wina, koma muli mfundo zofunika kwambiri zosonyeza kuti zimene anthu amati amaonazo si zoona.
Akufa sadziwa kanthu.
Baibulo limati “akufa sadziwa chilichonse.” (Mlaliki 9:5) Munthu akafa sikuti amasamukira kudziko kapena kumoyo wina, koma sakhalaponso. Zimene anthu ena amaphunzitsa zakuti anthufe tili ndi mzimu umene sufa tikamwalira, n’zosagwirizana ndi zimene Baibulo limanena. (Ezekieli 18:4) Choncho, zimene munthu anganene kuti anaona, sizingakhale kumwamba, kumoto kapena kudziko lina kumene anthu ena amati munthu akamwalira amapitako.
Kodi Lazaro ananena kuti anapita kumoyo wina atamwalira?
Nkhani ya m’Baibulo yonena za Lazaro imafotokoza zimene zimachitikadi munthu akamwalira. Iye anaukitsidwa ndi Yesu patapita masiku 4 atamwalira. (Yohane 11:


text:
Kodi mungakonde kuwerenga nkhaniyi mu %%?
Inde
Ayi
Mabuku Ophunzirira Baibulo
Phunzirani Baibulo m’njira yotsatira mutu ndi mutu, pogwiritsa ntchito mabuku amenewa omwe mungathe kuwakopera pa Intaneti.
Buku la Mboni za Yehova Lofufuzira Nkhani la 2014
2014 Chikwangwani cha Msonkhano Wachigawo Ndiponso Wamayiko
2014 Pulogalamu ya Msonkhano Wachigawo
Zinthu zina zimene zingasinthidwe pa mabuku ndi zinthu zina zoikidwa pawebusaitiyi sizingaoneke m'mabuku osindikizidwa.
© 2014 Watch Tower Bible and Tract Society of Pennsylvania.
|


text:
Achinyamata, Muzisankha Zochita Mwanzeru
‘Inu anyamata ndi inunso anamwali, tamandani dzina la Yehova.’—SAL. 148:12, 13.
1. Kodi achinyamata ambiri ali ndi mwayi wochita zinthu ziti?
TIKUKHALA m’nthawi yapadera kwambiri. Kuposa kale lonse, anthu mamiliyoni ambiri ochokera m’mitundu yonse akubwera m’gulu la Yehova. (Chiv. 7:9, 10) Achinyamata ambiri akusangalala pothandiza ena kumvetsa mfundo za m’Baibulo. (Chiv. 22:17) Ena akuchititsa maphunziro a Baibulo ndipo akuthandiza anthu kukhala ndi makhalidwe abwino. Achinyamata ena akulalikira uthenga wabwino kwa anthu olankhula chinenero china. (Sal. 110:3; Yes. 52:7) Kodi mungatani kuti muchite zambiri pa ntchito yosangalatsa imene anthu a Yehova akugwira?
2. Kodi chitsanzo cha Timoteyo chikusonyeza bwanji kuti Yehova ndi wofunitsitsa kupatsa achinyamata maudindo m’gulu lake? (Onani chithunzi pamwambapa.)
2 Ngati ndinu wachinyamata, panopa mungachite zinthu zimene zingakuthandizeni kudzakhala ndi mwayi wotumikira Mulungu m’njira zosiyanasiyana. Mwachitsanzo, zikuoneka kuti Timoteyo wa ku Lusitara anasankha zinthu mwanzeru. Izi zinamuthandiza kuti akhale mmishonale pamene anali ndi zaka pafupifupi 20 kapena kuposerapo pang’ono. (Mac. 16:1-3) Zikuoneka kuti patangopita miyezi yochepa, Paulo anamutumanso ku Tesalonika kuti akalimbikitse abale. Paulo anachita zimenezi chifukwa chakuti anachoka ku Tesalonika mofulumira kwambiri pothawa ziwawa atangokhazikitsa kumene mpingo. (Mac. 17:5-15; 1 Ates. 3:1, 2, 6) Timoteyo ayenera kuti anasangalala kwambiri atapatsidwa udindo umenewu.
CHINTHU CHOFUNIKA KWAMBIRI CHIMENE MUNGASANKHE
3. Kodi chinthu chofunika kwambiri chimene mungasankhe ndi chiti ndipo mungasankhe liti?
3 Pamene muli wachinyamata muyenera kusankha zochita pa nkhani zikuluzikulu. Koma kusankha kutumikira Yehova n’kofunika kwambiri kuposa chinthu china chilichonse. Kodi ndi liti pamene mungasankhe zimenezi? Yehova anati: “Kumbukira Mlengi wako Wamkulu masiku a unyamata wako.” (Mlal. 12:1) Munthu angasonyeze kuti ‘akukumbukira’ Yehova akamamutumikira ndi mtima wonse. (Deut. 10:12) Kusankha kutumikira Mulungu ndi mtima wonse ndi kofunika kwambiri chifukwa kudzakhudza moyo wanu wonse.—Sal. 71:5.
4. Kodi ndi nkhani zazikulu ziti zomwe zidzakhudze zimene mungachite potumikira Mulungu?
4 N’zoona kuti kusankha kutumikira Yehova si chinthu chokhacho chimene chidzakhudze tsogolo lanu. Palinso nkhani zina zofunika zimene muyenera kusankha. Mudzafunika kusankha kukhala pa banja kapena ayi, amene mudzakwatirane naye ndiponso mmene mudzapezere zofunika pa moyo. Nkhanizi ndi zofunikanso koma choyamba, mungachite bwino kusankha ngati mukufuna kutumikira Yehova ndi mtima wonse kapena ayi. (Deut. 30:19, 20) Tikutero chifukwa chakuti nkhani zonsezi ndi zogwirizana. Zimene mudzasankhe pa nkhani ya banja ndiponso ntchito zidzakhudza zimene mungachite potumikira Mulungu. (Yerekezerani ndi Luka 14:16-20.) Kusankha kutumikira Mulungu ndi mtima wonse kudzakhudzanso zimene mudzasankhe pa nkhani ya banja ndiponso ntchito. Choncho, choyamba muyenera kusankha zochita pa nkhani zazikulu kwambiri.—Afil. 1:10.
KODI MUCHITA CHIYANI MUDAKALI WACHINYAMATA?
5, 6. Fotokozani zinthu zosangalatsa zimene ena akumana nazo chifukwa choti ali achinyamata anasankha zinthu mwanzeru. (Onaninso nkhani yakuti “Zimene Ndinasankha Ndili Mwana” patsamba 32.)
5 Choyamba, sankhani kutumikira Mulungu ndipo ganizirani zimene iye akufuna kuti muzichita. Kenako mungasankhe kuti mudzamutumikira bwanji. M’bale wina wa ku Japan analemba kuti: “Pamene ndinali ndi zaka 14, ndinapita kukalalikira limodzi ndi mkulu wina wa mumpingo wathu. Mkuluyo anaona kuti sindikusangalala ndi utumikiwo ndipo anandiuza mokoma mtima kuti: ‘Pita kunyumba Yuichiro, ndipo ukakhale pansi n’kuganizira mofatsa zimene Yehova wakuchitira.’ Ndinachitadi zimenezo, ndipo ndinapitiriza kuganizira ndi kupempherera nkhaniyi kwa masiku angapo. Pang’ono ndi pang’ono ndinayamba kusintha mmene ndinkaonera zinthu moti ndinayamba kutumikira Yehova mosangalala. Ndinkakonda kuwerenga nkhani zokhudza amishonale ndipo ndinayamba kuganizira zochita zambiri potumikira Mulungu.”
6 Yuichiro ananenanso kuti: “Ndinaganiza zoyamba kuchita zinthu zimene zidzandithandize kukatumikira Yehova kudziko lina m’tsogolo. Mwachitsanzo, ndinaganiza zophunzira Chingelezi. Nditamaliza sukulu ndinayamba ntchito yophunzitsa Chingelezi imene inkandipatsa mpata wochitanso upainiya. Nditakwanitsa zaka 20 ndinayamba kuphunzira Chimongoliya ndipo ndinapita kukagulu ka abale ndi alongo olankhula Chimongoliya. Patapita zaka ziwiri, mu 2007, ndinapita m’dziko la Mongolia. Nditapita kolalikira limodzi ndi apainiya ena kumeneko ndinaona kuti anthu ambiri ankafunitsitsa kuphunzira Mawu a Mulungu. Choncho ndinaganiza zosamukira kumeneko kuti ndikathandize pa ntchitoyi. Ndiyeno ndinabwerera ku Japan kuti ndikakonzekere zosamuka. Panopa ndakhala ndikuchita upainiya ku Mongolia kuyambira mu April 2008. Ndimakumana ndi mavuto ena, koma anthu akumvetsera uthenga wabwino ndipo ndili ndi mwayi wowathandiza kukhala pa ubwenzi ndi Yehova. Ndikuona kuti ndinasankha zinthu mwanzeru kwambiri pa moyo wanga.”
7. Kodi ndi zinthu ziti zimene aliyense ayenera kusankha yekha, ndipo Mose anatipatsa chitsanzo chotani?
7 Wa Mboni za Yehova aliyense ayenera kusankha yekha zimene adzachite potumikira Mulungu. (Yos. 24:15) Sitingakuuzeni zoti mukhale pabanja kapena ayi, ndipo sitingakusankhireni munthu woti mukwatirane naye kapena ntchito yoti muzigwira. Kodi mudzasankha ntchito imene sidzatenga nthawi yaitali kuiphunzira? Ena mwa achinyamatanu mukukhala kumudzi kumene anthu ambiri ndi osauka, pamene ena a inu mukukhala m’mizinda imene anthu ambiri ndi opeza bwino. Komanso mumasiyana khalidwe, luso, zimene mwachita pa moyo, zimene mumakonda ndiponso kulimba kwa chikhulupiriro chanu. Nawonso achinyamata achiheberi ku Iguputo anali osiyana kwambiri ndi Mose. Iye ali mwana anali ndi mwayi wokhala m’nyumba ya mfumu, pamene Aheberi ena anali akapolo. (Eks. 1:13, 14; Mac. 7:21, 22) Mofanana ndi inuyo, iwonso ankakhala m’nthawi yapadera. (Eks. 19:4-6) Aliyense ankayenera kusankha zimene adzachite pa moyo wake. Ndipo Mose anasankha zinthu mwanzeru.—Werengani Aheberi 11:24-27.
8. Kodi achinyamata amene akuganizira zimene adzachite pa moyo wawo angapeze kuti thandizo?
8 Yehova angakuthandizeni kusankha zinthu mwanzeru mudakali wachinyamata. Iye amatipatsa mfundo zimene zingathandize munthu aliyense. (Sal. 32:8) Nawonso makolo anu, ngati ndi a Mboni, komanso akulu mumpingo angakuthandizeni kuzindikira mmene mungagwiritsire ntchito mfundozi pa moyo wanu. (Miy. 1:8, 9) Tiyeni tikambirane mfundo zitatu za m’Baibulo zimene zingakuthandizeni kusankha zochita mwanzeru kuti zinthu zidzakuyendereni bwino m’tsogolo.
MFUNDO ZITATU ZA M’BAIBULO ZOMWE ZINGAKUTHANDIZENI
9. (a) N’chifukwa chiyani tinganene kuti Yehova amatilemekeza potipatsa ufulu wosankha zochita? (b) Kodi ‘kufunafuna Ufumu choyamba’ kumapatsa munthu mwayi uti?
9 Mufunefune Ufumu wa Mulungu choyamba ndi chilungamo chake. (Werengani Mateyu 6:19-21, 24-26, 31-34.) Yehova amatilemekeza potipatsa ufulu wosankha tokha zochita. Sikuti iye amanena kuti achinyamata azigwiritsa ntchito nthawi yawo yonse polalikira za Ufumu. Koma Yesu anatiuza mfundo yothandiza yakuti tizifunafuna Ufumu choyamba. Mukhoza kusankha nokha zimene mungachite potsatira mfundo imeneyi. Zimenezi zingakupatseni mwayi wosonyeza mmene mumakondera Mulungu ndiponso anthu anzanu komanso mmene mumayamikirira chiyembekezo chanu cha moyo wosatha. Muyenera kuganizira mofatsa musanasankhe zochita pa nkhani ya banja kapena ntchito. Mungadzifunse kuti, Kodi zimene ndikufuna kusankha zidzandichititsa kuganizira kwambiri za chuma kapena zidzandithandiza kuika patsogolo Ufumu wa Mulungu ndi chilungamo chake?
10. (a) N’chiyani chinathandiza Yesu kukhala wosangalala? (b) Kodi muyenera kusankha bwanji zochita kuti inunso mukhale wosangalala?
10 Muzisangalala kutumikira ena. (Werengani Machitidwe 20:20, 21, 24, 35.) Yesu anatikomera mtima potiphunzitsa mfundo yofunika imeneyi. Iye anali munthu wosangalala chifukwa chakuti ankachita zofuna za Atate wake m’malo mochita zofuna zake. Yesu ankasangalala kuona anthu ofatsa akumvetsera mwachidwi uthenga wabwino. (Luka 10:21; Yoh. 4:34) Mwina inunso mwaona nokha kuti kuthandiza anthu ena n’kosangalatsa. Mukamagwiritsa ntchito mfundo zimene Yesu anaphunzitsa posankha zochita pa nkhani zikuluzikulu, mudzakhala wosangalala komanso mudzasangalatsa Yehova.—Miy. 27:11.
11. (a) N’chifukwa chiyani Baruki anasiya kukhala wosangalala? (b) Kodi Yehova anapatsa Baruki malangizo ati?
11 Timakhala osangalala kwambiri tikamatumikira Yehova. (Miy. 16:20) Zikuoneka kuti Baruki, yemwe anali mlembi wa Yeremiya, anaiwala mfundo imeneyi. Pa nthawi ina, kutumikira Yehova sikunkamusangalatsanso. Ndiyeno Yehova anamuuza kuti: “Iwe, ukufunafunabe zinthu zazikulu. Leka kuzifunafuna. Anthu onse ndikuwagwetsera tsoka ndipo iwe ndidzakupatsa moyo wako monga chofunkha chako kulikonse kumene ungapite.” (Yer. 45:3, 5) Kodi mukuona kuti n’chiyani chimene chikanathandiza Baruki kukhala wosangalala? Kodi ndi kufunafuna zinthu zazikulu kapena kutumikira Mulungu mokhulupirika n’kupulumuka pamene Yerusalemu akuwonongedwa?—Yak. 1:12.
12. Kodi Ramiro anasankha chiyani chimene chinamuthandiza kukhala wosangalala?
12 M’bale wina dzina lake Ramiro anaona kuti kutumikira ena n’kosangalatsa kwambiri. Iye anati: “Ndimachokera m’banja losauka limene limakhala kumudzi wina kumapiri a Andes. Choncho unali mwayi waukulu pamene mkulu wanga ananena kuti andilipirira kuti ndipite kuyunivesite. Koma ndinali nditangobatizidwa kumene ndipo mpainiya wina anali atandipempha kuti ndikalalikire naye kukatauni kena. Ndinapita kukatauni kameneka ndipo ndinaphunzira kumeta tsitsi. Kenako ndinatsegula malo anga ometera tsitsi kuti ndizipeza kangachepe. Pamene tinkapempha anthu kuti tiziphunzira nawo Baibulo, ambiri ankavomera ndiponso kuyamikira. Patapita nthawi, ndinayamba kusonkhana ndi mpingo wa chinenero cha kumeneko umene unali utangokhazikitsidwa kumene. Panopa ndakhala ndikuchita upainiya kwa zaka 10. Palibe ntchito ina imene ingandisangalatse kuposa kuthandiza anthu kumva uthenga wabwino m’chinenero chawo.”
13. N’chifukwa chiyani ndi bwino kutumikira Yehova mwakhama mudakali wachinyamata?
13 Sangalalani potumikira Yehova mudakali wachinyamata. (Werengani Mlaliki 12:1.) Musaganize kuti muyenera kupeza kaye ntchito yabwino kuti mudzatumikire Yehova m’tsogolo. Mungachite bwino kuyamba kutumikira Yehova mwakhama mudakali wachinyamata. Achinyamata ambiri alibe udindo wosamalira banja ndipo ali ndi thanzi labwino komanso mphamvu zambiri. Choncho akhoza kuchita zambiri potumikira Mulungu. Kodi inuyo mukufuna kuchita chiyani potumikira Yehova mudakali wachinyamata? Mwina muli ndi cholinga chokhala mpainiya. Kapena mukufuna kulalikira m’gawo la anthu olankhula chinenero china. Mwinanso mukuona kuti mungachite zambiri mumpingo wanu womwewo. Koma kaya mukufuna kuchita chiyani potumikira Mulungu, mufunikabe kukhala ndi njira yopezera zofunika pa moyo. Kodi mudzasankha ntchito yotani? Nanga mudzayenera kuiphunzira kwa nthawi yaitali bwanji?
MFUNDO ZA M’BAIBULO ZINGAKUTHANDIZENI KUSANKHA ZOCHITA MWANZERU
14. Pamene mukuganizira zimene mudzachite m’tsogolo, kodi muyenera kusamala ndi chiyani?
14 Mfundo zitatu za m’Baibulo zimene takambi ranazi zingakuthandizeni kusankha bwino ntchito. Aphunzitsi anu ayenera kuti akudziwa ntchito zimene zimapezeka mosavuta kwanuko. Mwina pangakhale ofesi ina ya boma imene ingakuuzeni zimene mungaphunzire kuti musamavutike kupeza ntchito kwanuko kapena kumene mukufuna kukatumikira. N’zoona kuti zimene anthu ngati amenewo angakuuzeni zingakhale zothandiza, komabe muyenera kusamala. Anthu amene sakonda Yehova angakuchititseni kuti muzikonda zinthu zam’dzikoli. (1 Yoh. 2:15-17) Mukaona zimene zikuchitika m’dzikoli, n’zosavuta kuti mtima wanu ukunyengeni.—Werengani Miyambo 14:15; Yer. 17:9.
15, 16. Kodi ndi ndani amene angakupatseni malangizo othandiza okhudza ntchito?
15 Mutadziwa bwino ntchito zimene mungathe kuphunzira, mungafunike malangizo abwino. (Miy. 1:5) Kodi ndi ndani amene angakuthandizeni kusankha ntchito yabwino pogwiritsa ntchito mfundo za m’Baibulo? Ndi anthu amene amakonda Yehova, amene amakukondani, kukudziwani bwino komanso amene akudziwa mmene zinthu zilili pa moyo wanu. Iwo angakuthandizeni kudziwa zimene mungakwanitse kuchita komanso chifukwa chake mukufuna kuchita zinazake. Mwina zimene angakuuzeni zingakuthandizeni kuonanso bwino zolinga zanu. Ndipotu ngati makolo anu amakonda Yehova ndiye kuti muli ndi mwayi waukulu. Komanso akulu mumpingo wanu amadziwa zambiri ndipo angakupatseni malangizo abwino. Kuwonjezera pamenepo, mungalankhule ndi apainiya komanso oyang’anira oyendayenda. Mwina mungawafunse kuti, N’chifukwa chiyani munasankha kuchita utumiki wa nthawi zonse? Kodi munayamba bwanji upainiya, nanga mumapeza bwanji zofunika pa moyo wanu? N’chiyani chimakusangalatsani pochita utumiki umenewu?—Miy. 15:22.
16 Amene akukudziwani bwino angakupatseni malangizo othandiza. Mwachitsanzo, tiyerekeze kuti mukufuna kusiya sukulu n’kuyamba upainiya makamaka chifukwa chakuti mukuona kuti sukulu ndi yovuta. Munthu amene amakukondani angazindikire zolinga zanu ndipo angakuthandizeni kuona kuti mukamapita kusukulu mungaphunzire kukhala wakhama pochita zinthu. Kukhala wakhama n’kofunika kwambiri kuti muzichita zambiri potumikira Yehova.—Sal. 141:5; Miy. 6:6-10.
17. Kodi tiyenera kupewa kusankha zinthu ziti?
17 N’zoona kuti Mkhristu aliyense amakumana ndi zinthu zimene zingasokoneze ubwenzi wake ndi Yehova. (1 Akor. 15:33; Akol. 2:8) Koma mitundu ina ya ntchito ingabweretse mavuto ambiri amene angawononge ubwenzi wathu ndi Mulungu. Kodi mukudziwa anthu ena m’dera lanu amene “chikhulupiriro chawo chasweka ngati ngalawa” atasankha ntchito inayake? (1 Tim. 1:19) Mungachite bwino kupewa kusankha zinthu zimene zingawononge ubwenzi wanu ndi Mulungu.—Miy. 22:3.
TUMIKIRANI MULUNGU MOSANGALALA MUDAKALI WACHINYAMATA
18, 19. Ngati panopa munthu alibe mtima wofunitsitsa kutumikira Yehova, kodi angachite chiyani?
18 Ngati muli ndi mtima wofunitsitsa kutumikira Yehova, muli ndi mwayi wochita zambiri pomutumikira mudakali wachinyamata. Muzisankha zochita mwanzeru n’cholinga choti muzitumikira Yehova mosangalala m’nthawi yapaderayi.—Sal. 148:12, 13.
19 Koma kodi mungachite chiyani ngati panopa mulibe mtima wofunitsitsa kutumikira Yehova? Musataye mtima, koma pitirizani kuyesetsa kulimbitsa chikhulupiriro chanu. Mtumwi Paulo atafotokoza kuti ankayesetsa kwambiri kuti azichita zinthu zimene Mulungu angadalitse, analemba kuti: “Ngati muli ndi maganizo osiyana ndi amenewa m’mbali ina iliyonse, Mulungu adzakuululirani maganizo oyenerawo. Komabe, mulimonse mmene tapitira patsogolo, tiyeni tipitirize kupita patsogolo mwa kuyenda moyenera m’njira yomweyo.” (Afil. 3:15, 16) Pitirizani kuganizira za chikondi cha Mulungu ndiponso malangizo ake anzeru. Kuposa wina aliyense, Yehova angakuthandizeni kusankha zochita mwanzeru mudakali wachinyamata.


text:
Zolankhula za Imam Ali (a.s)1
Imam Ali(a.s) adanena kuti:
خالِطوا الناسَ مُخالَطَةً إن مُتُّم معها بَكَوا عليكم وإن عِشتم حَنُّوا إليكم.
-Khala ndi anthu ndikhalidwe loti ukamwalira udakali nalo anthu adzakulilira komanso ukakhala ndi moyo anthu akhale akulaka laka kukhala nawe limodzi.
-Munthu ayenera kukhala ndikhalidwe labwino ndi anthu komanso ayenera kuthandiza anthu ena mavuto awo chifukwanso limodzi mwa mayina a Mulungu ndi YA MU'UTWI (opereka) ndiye munthu akakhala opereka ndiye kuti alandira malipiro abwino kuchokera kwa Mulungu mwini dzina limeneli.
-Hazrat Mussah (a.s) adamufunsa Mulungu kuti kodi inu ambuye Mulungu mudakakhala kuti ndi inu munthu mudakapanga zotani? Mulungu adamuyankha kuti ine ndidakakhala munthu ndiye kuti ndidakakhala ndikuthandiza anthu.
-Imam Ridha (a.s) adanena kuti:
الخيرُمنه أميد به وشرّ منه مأمونٌ.
-Zabwino za munthu wamakhalidwe abwino ndi zoti anthu amakhala ndichiyembekezo kwa iye komanso kudalira kwa iye pomwe anthu amakhala pamtendere kuchokera kuzoipa zake.


text:
Anthu ambiri agulu lowukira aku Lebanon aphedwa ku Syria.
- Kulongosola
- Gulu la zinthu: Nkhani
- Owona: 35
Anthu ambiri agulu lowukira aku Lebanon aphedwa ku Syria.
Gulu lambiri ladziko la Syria laphedwa lachinayi lapitali pomwe asilikali aboma la Syria amalimbana ndi gulu lowukirali mu dera la Zara.
News pepala ya Al-khbar mdzikolo yalengeza kuti anthuwa adaphedwa pomwe padali kulimbana pakati pa asilikali aboma ndi gulu lowukira mdera la Zara mu nzinda wa Homs. News pepalayi idalengeza kuti mukulimbana kumeneku asilikali aboma ndi omwe adapambana pakupha anthu ambiri agulu lowukira .
Nkhani ikuti asilikali abomawa adali kuteteza dera lakumvuma ndi kumwera kwa dera la zara. Kugonja kwa gululi kudabwera pomwe asilikali ena agulu lowukira okwana 17 adagonjera ndikuyimika manja kwa asilikali aboma. Palinso nkhani yoti asilikali ena agululi okwana 40 amafuna kugonja koma anzawo adawaletsa kutero.


text:
Milimo wagwedeza dziko ndi nyimbo
Antu ena ndi aluso koma kaamba kosowa thandizo amaoneka ngati ndi anthu wamba. Ena akumveka paliponse koma alibe thandizo losefuka. Amene amakhala ndi chidwi ndi wailesi ya kanema ya MBC angavomereze kuti Keturah Milimo yemwe watchuka ndi nyimbo ya Beautiful Woman ali ndi luso. Imvani zambiri za iye pamene akucheza nawo motere:
Timve mbiri yako…
Ndidabadwira ku Zambia kwawo kwa mayi anga, koma bambo ndi a ku Malawi kuno. Ndidabwera m’dziko muno 2007 ndili ndi zaka 14. Ndaphunzira komwe kuno kuyambira Sitandade 8 mpaka Fomu 4. Pano ndikukhala ku Mangochi.
Makolo alipo?
Adamwalira, ndikukaika ngati ndikadabwera kuno akadakhala kuti ali moyo.
Umatha kulankhula Chichewa?
Pang’ono koma kulemba ndiye ndimavutika. Komabe ndikuphunzira moti nyimbo zanga zina zili m’Chichewa.
Kuimba ndi luso kapena kusowa zochita?
Ndi luso. Si matama, anthu ndiwo amanena kuti luso lilipo. Zochita ziliponso chifukwa ndikuphunzira ndipo ndikamaliza ndikukapanga za uloya.
Ukufuna kudzakhala loya chifukwa chiyani?
Ndikufuna ndizidzaimira milandu mwaulere anthu amene sangakwanitse kupeza loya kuti chilungamo chiyende. Zochita n’zambiri zomwe ndizidzapeza nazo ndalama.
Mawu ako akumveka anthetemya, ukubera ndani?
Sindikubera munthu, ndidabadwa chonchi. Ndikamaimbanso zimamveka motere moti anthu amakomedwa nazo.
Kuimba udayamba liti?
Ndili kamwana, anthu akamva ndikuimba aliyense amandiyamikira kuti ndili ndi mawu abwino. Zidali zopanda tsogolo chifukwa si loto langa kudzakhala woimba koma chobadwa nacho. Pamene ndakulapa anthu andilimbikitsa kuti nditulutse chimbale. Chimbale cha Beautiful Woman n’choyamba. Muli nyimbo 13. Ndangotulutsa nyimbo imodzi imene ikukondedwa koma zonse zikhala pamsika chaka chino.
Kodi ndi zauzimu?
Eya, zonse ndi zauzimu motinso nyimbo ya Beautiful Woman ndi yauzimu.
Muli tsogolo m’kuyimba?
Tsogolo lilipo koma ku Malawi kuno anthu akukonda kuberana luso ngakhalenso kuberana nyimbo, ndiye tsogolo silikuoneka.
Komatu zida zagwiritsidwazi sizikumveka bwino, wajambulitsa kuti?
Nyimbo ikajambulidwa imakhala ndi timavuto take ndiye ndiyesa kukonzakonza kuti imveke bwino. Koma ndisakuuzeni komwe ndajambulitsa chifukwa zidzaoneka ngati ndikuwanena.


text:
-
Mar 3, 12 •
Nkhani • Written by :
Nation Online •
Comments Off
Katswiri pa ndale yemwe ndi mphunzitsi wa phunziro la ndale kusukulu ya ukachenjede ya Chancellor College, Joseph Chunga wati machokedwe a mtsogoleri wa dziko lino, Bingu wa Mutharika posauza anthu...
-
Mar 3, 12 •
Nkhani • Written by :
Nation Online •
Comments Off
Anthu m’midzi ingapo m’boma la Mwanza akunyanyala ntchito zachitukuko pokwiya ndi ganizo la mfumu yayikulu T/A Kanduku loti Achewa m’dera lake...
-
Feb 25, 12 •
Masewero • Written by :
Nation Online •
Comments Off
Kulibe magitala, ng’oma kapena kuliza chitoliro lero pomwe timu ya oyimba ikwapulane ndi Big Bullets ku Kamuzu Stadium lero pampira wopimana mphamvu...
-
Feb 25, 12 •
Nkhani • Written by :
Nation Online •
Comments Off
Mpingo wa katolika wapempha Amalawi kuti apempherere dziko la Malawi ndi utsogoleri wadziko lino panyengo ya Lenti...
-
Feb 25, 12 •
Kucheza • Written by :
Nation Online •
Comments Off
Mavuto alipo ochuluka pofika kuti mwana wakula. Amodzi mwa mavutowo ndi ‘nthenda’ yotchedwa liwombo. Mtolankhani wathu SAMUEL CHIBAYA adacheza ndi gogo Manesi Chabuka a...
-
Feb 25, 12 •
Nkhani • Written by :
Nation Online •
Comments Off
Kusamvera mabwalo a milandu komwe boma laonetsa kwasonyeza kulephera kwa chipani cha Democratic Progressive (DPP) pa kulemekeza ufulu wachibadwe, zomwe ati zingakhale ndi zotsatira zoipa...
-
Feb 25, 12 •
Nkhani • Written by :
Nation Online •
Comments Off
Pali chiyembekezo kuti ntchito za mtengatenga za m’dziko muno zingapite patsogolo chifukwa ntchito zikuluzikulu za chitutuko cha misewu zoposa zisanu zimalizika chaka chino...
-
Feb 4, 12 •
Nkhani • Written by :
Nation Online •
Comments Off
Bungwe la alimi ang’onoang’ono m’dziko muno la National Association of Smallholder Farmers Association of Malawi (Nasfam) lakhazikitsa kampani...
-
Jan 21, 12 •
Nkhani • Written by :
Nation Online •
Comments Off
Mgwedegwede womwe wayanga chipani cholamula cha DPP ndi zina zotsutsa boma monga UDF ndi MCP ungabale zisankho zabwino mu 2014, waunikira katswiri pandale yemwenso ndi mphunzitsi wa zandale kusukulu...
-
Jan 21, 12 •
Nkhani • Written by :
Nation Online •
Comments Off
Mafumu komanso anthu m’dziko muno ati ndiokhumudwa ndi zomwe oganiziridwa kuti ndi mavenda m’mizinda wa Lilongwe, Blantyre ndi Mzuzu m’sabatayi...